Official Journal L 188 , 26/07/2000 P. 0001 - 0132



Ir-Regolament tal-Kummissjoni (KEE) Nru 1602/2000 ta' l-24 ta' Lulju 2000 li jemenda r-Regolament (KEE) Nru 2454/93 li jistabbilixxi dispożizzjonijiet għall-implimentazzjoni tar-Regolament tal-Kunsill (KEE) Nru 2913/92 li jistabbilixxi l-Kodiċi Doganali tal-Komunità (Test b'relevanza għaż-ŻEE) IL-KUMMISSJONI TAL-KOMUNITAJIET EWROPEJ, Wara li kkunsidrat it-Trattat li jistabbilixxi il-Komunità Ewropea, Wara li kkunsidrat ir-Regolament tal-Kunsill (KEE) Nru 2913/92 tat-12 ta' Ottubru 1992 li jistabbilixxi l-Kodiċi Doganali tal-Komunità [1], kif emendat l-aħħar mill-Parlament Ewropew u bir-Regolament tal-Kunsill (KE) Nru 955/1999 [2] (hawnhekk iżjed 'il quddiem "il-Kodiċi"), u speċjalment l-Artikolu 249 tiegħu, Billi: (1) Biex jiġi żgurat trattament uniformi ta' l-applikazzjonijiet għall-informazzjoni ta' tariffa li torbot (BTI), jeħtieġ li tidħol formola ta' applikazzjoni komuni għall-BTI. (2) Il-kondizzjonijiet li jirregolaw l-għoti ta' trattament ta' tariffi favorevoli għall-oġġetti minħabba n-natura tagħhom qed jiġu assoċjati mal-klassifikazzjoni ta' tariffi għall-oġġetti ta' din ix-xorta b'mod konformi ma' test wieħed fin-Nomenklatura Magħquda. Id-dispożizzjonijiet il-qodma li jinsabu fir-Regolament tal-Kummissjoni (KEE) Nru 2454/93 [3], kif emendat l-aħħar bir-Regolament (KE) Nru 1662/1999 [4], għandhom għalhekk jitħassru. (3) Ir-regoli ta' oriġini tal-Komunità li japplikaw għas-sistema ġeneralizzata ta' preferenzi (GSP) tipprovdi għall-applikazjzoni ta' akkumulazzjoni reġjonali, inter alia, għall-dawk il-pajjiżi li huma membri ta' l-Għaqda tal-Ġnus ta' l-Asja tax-Xlokk (ASEAN). Dawn id-dispożizzjonijiet għall-akkumulazzjoni reġjonali għandhom japplikaw għall-Kambodja, li daħlet fl-ASEAN fit-30 ta' April 1999. Il-pajjiżi li huma membri ta' l-Għaqda Asjatika tan-Nofsinhar għal Kooperazzjoni Reġjonali (SAARC) għandhom ikunu jistgħu jgawdu mid-dispożizzjonijiet għall-akkumulazzjoni reġjonali, wara li jkunu ssodisfaw l-obbligi tal-bidu għal kooperazzjoni amministrattiva mitluba mill-Komunità. (4) Il-format u l-kriterji ta' oriġini relevanti tat-Taqsimiet 1 u 2 tal-Kapitolu 2 tat-Titolu IV ta' l-Ewwel Parti dwar il-GSP u l-Istati suċċessuri ta' dik li kienet il-Jugoslavja, għandhom jiġu livellati, waqt li tingħata konsiderazzjoni lin-natura speċifika ta' kull wieħed mill-gruppi ta' arranġamenti preferenzjali. (5) Id-dispożizzjonijiet imsemmija aktar 'il fuq m'għandhomx japplikaw aktar għax-Xatt tal-Punent u l-Istrixxa ta' Gaża, minħabba li dawn it-territorji jgawdu minn miżuri ta' tariffi preferenzjali konvenzjonali. (6) Ġew adottati miżuri awtonomi għall-Albanija, bir-Regolament tal-Kunsill (KE) Nru 1763/1999 [5]. (7) Ġew adottati miżuri għall-importazzjoni ta' nbid li joriġina f'dik li kienet ir-Repubblika Jugoslava tal-Maċedonja u r-Repubblika tas-Slovenja, bir-Regolament tal-Kunsill (KE) Nru 6/2000 [6]. (8) Fl-interess taċ-ċarezza t-test ta' l-Artikoli 66 sa 123 għandu jerġa' jiġi ppubblikat kollu kemm hu. (9) Il-formoli stabbiliti mill-Unjoni Universali tal-Posta għad-dikjarazzjoni ta' kunsinni mibgħuta b'ittra jew bħala pakkett bil-posta nbidlu. (10) Bħala parti mit-tħaffif u razzjonalizzazzjoni tar-regolamenti u l-proċeduri doganali huwa mixtieq li tikber il-flessibilità ta' sorveljanza doganali ta' l-aħħar użu biex tissodisfa l-bżonnijiet tas-suq internazzjonali li qed jiddiversifika, u b'hekk isir strument utli għal numru sew ta' setturi. Jeħtieġ li din il-flessibiltà tkun ibbilanċjata minn aktar effiċjenza ta' sorveljanza doganali biex tipprevieni l-frodi u l-użu ħażin ta' trattamenti ta' tariffi favorevoli kif ukoll rati ta' dazju mnaqqsa minħabba l-użu finali ta' xi oġġetti. (11) Dan jeħtieġ li r-regoli stabbiliti fl-Artikolu 82 tal-Kodiċi jsiru applikabbli għat-trattament ta' tariffi favorevoli mogħtija skond l-Artikolu 21 tal-Kodiċi. Is-sistema ta' sorveljanza doganali stabbilita fir-Regolament preżenti hija bbażata fuq awtorizzazzjoni maħruġa mill-awtoritajiet doganali u tapplika għall- finali msemmi fl-Artikolu 82 tal-Kodiċi sa fejn id-dispożizzjonijiet li hemm fis-seħħ jeħtieġu awtorizzazzjoni ta' din ix-xorta. (12) L-Artikoli 463 sa 470 jattwaw l-Artikolu 843 fejn tintuża l-proċedura ta' transitu minn post għall-ieħor. Fl-interess tal-konsistenza ta' min jgħaqqad flimkien id-dispożizzjonijiet komuni taħt l-Artikolu 843. (13) Id-dispożizzjonijiet dwar il-kopja ta' kontroll T5 jistabbilixxu proċedura li għandha tiġi applikata għall-oġġetti irrispettivament mill-proċedura doganali li ddaħħlu għaliha, meta dan ikun meħtieġ minn regoli doganali tal-Komunità jew regoli oħra. Dawn id-dispożizzjonijiet għandhom jitqiegħdu f'parti ġdida. (14) Huwa mixtieq ukoll li jiġu armonizzati l-miżuri li għandhom jiġu applikati f'każi meta r-regoli tal-Komunità li jużaw din is-sistema ta' kontroll jistipulaw xi garanzija jew xi limitu ta' żmien u jinstab li l-użu preskritt u/jew destinazzjoni ma ġewx imħarsa għal kollox. (15) Biex jitjiebu l-kontrolli bbażati fuq l-użu tal-kopja ta' kontroll T5, xi informazzjoni li tidentifika l-mezzi tat-trasport għandha tingħata b'aktar preċiżjoni. Il-kopji kampjun fl-Anness 63, u n-noti ta' spjegazzjoni fl-Anness 66 dwar il-kaxex relevanti, għandhom għalhekk jiġu emendati. M'hemm xejn li jżomm li jintużaw żewġ kopji ta' kontroll T5 fl-istess waqt iżda għal skopijiet differenti. (16) F'xi oqsma, hemm regoli speċifiċi li jirregolaw ir-responsabbiltajiet tan-negozjanti u l-preżentazzjoni u r-rilaxx ta' garanziji, speċjalment, fir-rigward tal-politika agrikola komuni fir-Regolament tal-Kummissjoni (KEE) Nru 2220/85 [7], kif emendat l-aħħar bir-Regolament (KE) Nru 1932/1999 [8]. Biex jiġu akkomodati każijiet bħal dawn, għandha ssir dispożizzjoni għall-eżenzjoni mir-regoli. (17) Il-listi li għandhom x'jaqsmu ma' valuri unitarji jeħtieġu li jiġu aġġornati. (18) Huwa mixtieq għal raġunijiet ekonomiċi li tiġi estiża l-ordni Nru 14 tal-lista fl-Anness 87, u hemm ħtieġa li tiġi aġġornata. (19) Il-miżuri stabbiliti f'dan ir-Regolament huma konformi ma' l-opinjoni tal-Kumitat tal-Kodiċi Doganali, ADOTTAT DAN IR-REGOLAMENT: L-Artikolu 1 Ir-Regolament (KEE) Nru 2454/93 huwa emendat skond dan li ġej: 1. L-Artikolu 1a huwa mibdul b'dan li ġej: "L-Artikolu 1a Għall-iskopijiet li jiġu applikati l-Artikoli 291 sa 300, il-pajjiżi ta' l-Unjoni Ekonomika tal-Benelux għandhom jittieħdu bħala Stat Membru wieħed." 2. Fl-Artikolu 6(1) is-sottoparagrafu li ġej huwa miżjud: "L-applikazzjonijiet għal informazzjoni ta' tariffa li torbot għandhom isiru permezz ta' formola li taqbel mal-kampjun muri fl-Anness 1B." 3. L-Artikolu 8(1) huwa mibdul bit-test li ġej: "1. Kopja ta' l-applikazzjoni għal informazzjoni ta' tariffa li torbot (L-Anness 1B), kopja tan-notifika (kopja Nru 2 tal-Anness 1) u l-fatti (kopja Nru 4 ta' l-istess l-Anness), jew kopja notifikata ta' l-informazzjoni dwar l-oriġini li torbot u l-fatti, għandhom jintbagħtu lill-Kummissjoni mingħajr dewmien mill-awtoritajiet doganali ta' l-Istat Membru interessat. Din it-trasmissjoni għandha tintbagħat b'mezzi elettroniċi." 4. Il-Parti I, it-Titolu III, "Trattament favorevoli ta' tariffa minħabba n-natura ta' l-oġġetti", (l-Artikoli 16 sa 34) qiegħda tiġi mħassra. 5. Fil-Parti I, it-Titolu IV, il-Kapitolu 2 (l-Artikoli 66 sa 123) huwa mibdul b'dan li ġej: "IL-KAPITOLU 2 Oriġini preferenzjali L-Artikolu 66 Għall-iskopijiet ta' dan il-Kapitolu: (a) "manifattura" tfisser kull tip ta' xogħol jew ipproċessar inklużi t-tgħaqqid jew xogħlijiet speċifiċi; (b) "materjal" ifisser kull ingredjent, materja prima, komponent jew parti, eċċ., użat fil-manifattura tal-prodott; (ċ) "prodott" ifisser il-prodott li qed jiġi manifatturat, ukoll jekk huwa maħsub biex jintuża aktar tard f'xogħol ieħor ta' manifattura; (d) "oġġetti" tfisser kemm il-materjali kif ukoll il-prodotti; (e) "valur doganali" ifisser il-valur kif stabbilit skond il-Ftehim ta' l-1994 dwar l-implimentazzjoni ta' l-Artikolu VII tal-Ftehim Ġenerali dwar Tariffi u Negozju (Ftehim WTO dwar valutazzjoni doganali); (f) "prezz ex-works" fil-lista fl-Anness 15 ifisser il-prezz imħallas għall-prodott ex-works lill-fabbrikant li l-aħħar xogħol jew ipproċessar isir fl-impriża tiegħu, sakemm fil-prezz jiddaħħal il-valur tal-materjali kollha użati, barra mit-taxxi interni li huma, jew jistgħu jkunu, mħallsa lura meta l-prodott miksub jiġi esportat; (g) "valur ta' materjali" fil-lista fl-Anness 15 ifisser il-valur doganali fiż-żmien ta' l-importazzjoni tal-materjali użati li ma joriġinawx, jew, jekk dan mhux magħruf u ma jistax jiġi aċċertat, l-ewwel prezz li jista' jiġi aċċertat imħallas għall-materjali fil-Komunità jew pajjiż benefiċjarju skond it-tifsira ta' l-Artikolu 67(1) jew ir-repubblika benefiċjarja skond it-tifsira ta' l-Artikolu 98(1). Meta l-valur tal-materjali li joriġinaw użati jeħtieġ li jiġi stabbilit, għandu japplika dan is-sottoparagrafu mutatis mutandis; (h) "kapitoli" u "intestaturi" ifissru l-kapitoli u l-intestaturi (kodiċi ta' erba figuri) użati fin-nomenklatura li tifforma s-Sistema Armonizzata; (i) "klassifikat" tirreferi għall-klassifika ta' xi prodott jew materjal taħt intestatura partikolari; (j) "kunsinna" tfisser prodotti li jew jintbagħtu flimkien minn esportatur wieħed lil riċevitur wieħed jew li jiddaħħlu taħt dokument wieħed ta' trasport li jkopri l-ġarr bil-baħar mingħand l-esportatur għal għand ir-riċevitur jew, meta ma jkunx hemm dokument bħal dan, minn fattura waħda. It-Taqsima 1 Sistema ta' preferenzi ġeneralizzata Is-Sotto-Taqsima 1 Definizzjoni tal-kunċett ta' prodotti li joriġinaw L-Artikolu 67 1. Għall-iskopijiet tad-dispożizzjonijiet li jinteressaw preferenzi ta' tariffi ġeneralizzati mogħtija mill-Komunità lill-prodotti li joriġinaw f'pajjiżi li qegħdin jiżviluppaw (hawnhekk iżjed 'il quddiem imsejħa "pajjiżi benefiċjarji"), il-prodotti li ġejjin għandhom jittieħdu bħala li joriġinaw f'pajjiż benefiċjarju: (a) prodotti miksuba għal kollox f'dak il-pajjiż skond it-tifsira ta' l-Artikolu 68; (b) prodotti miksuba f'dak il-pajjiż li fil-manifattura tagħhom jintużaw prodotti oħra li m'humiex imsemmija f'(a), sakemm dawn il-prodotti għaddew minn xogħol jew ipproċessar biżżejjed skond it-tifsira ta' l-Artikolu 69. 2. Għall-iskopijiet ta' din it-taqsima, il-prodotti li joriġinaw fil-Komunità, skond it-tifsira tal-paragrafu 3, li f'pajjiż li jgawdi jgħaddu minn xi xogħol jew ipproċessar li jmur oltre dak deskritt fl-Artikolu 70 jitqiesu li joriġinaw minn dak il-pajjiż li jgawdi. 3. Il-paragrafu 1 għandu japplika mutatis mutandis biex tiġi stabbilita l-oriġini tal-prodotti miksuba fil-Komunità. 4. Minħabba li n-Norveġja u l-Isvizzera jagħtu preferenzi ġeneralizzati ta' tariffi lill-prodotti li joriġinaw fil-pajjiżi benefiċjarji imsemmija fil-paragrafu 1 u japplikaw definizzjoni tal-kunċett ta' oriġini li jaqbel ma' dak imniżżel f'din it-taqsimja, il-prodotti li joriġinaw fil-Komunità, fin-Norveġja jew fl-Isvizzera li f'pajjiż benefiċjarju jgħaddu minn xogħol jew ipproċessar li jmur oltre dak deskritt fl-Artikolu 70 jitqiesu li joriġinaw f'dak il-pajjiż benefiċjarju. Id-dispożizzjonijiet ta' l-ewwel sottoparagrafu japplikaw biss għall-prodotti li joriġinaw fil-Komunità, fin-Norveġja jew fl-Isvizzera (skond ir-regoli konnessi mal-preferenzi ta' tariffi konċernati) li jiġu esportati direttament lill-pajjiż li jgawdi. Id-dispożizzjonijiet ta' l-ewwel sottoparagrafu ma japplikawx għall-prodotti li jaqgħu taħt il-Kapitoli 1 sa 24 tas-Sistema Armonizzata. Il-Kummissjoni għandha tippubblika fil-Ġurnal Uffiċjali tal-Komunitajiet Ewropej (serje C) id-data li minnha d-dispożizzjonijiet stabbiliti fl-ewwel u t-tieni sottoparagrafi għandhom japplikaw. 5. Id-dispożizzjonijiet tal-paragrafu 4 għandhom japplikaw bil-kondizzjoni li n-Norveġja u l-Isvizzera jagħtu, wieħed lill-ieħor, l-istess trattament lill-prodotti tal-Komunità. L-Artikolu 68 1. Dawn li ġejjin għandhom jitqiesu li huma miksuba għal kollox f'pajjiż benefiċjarju fil-Komunità: (a) prodotti minerali miksubin mill-ħamrija tiegħu jew minn qiegħ il-baħar tiegħu; (b) prodotti ta' ħxejjex maħsuda hemmhekk; (ċ) annimali ħajjin imwielda u mkabbra hemmhekk; (d) prodotti minn annimali ħajjin imkabbra hemmhekk; (e) prodotti miksuba bil-kaċċa jew sajd li twettqu hemmhekk; (f) prodotti tas-sajd fil-baħar u prodotti oħra meħuda mill-baħar barra mill-ibħra territojali tiegħu mill-bastimenti tiegħu; (g) prodotti magħmula fuq il-bastimenti fabbriki tiegħu mill-prodotti msemmija f'(f) biss; (h) oġġetti użati miġbura hemmhekk tajbin biss għall-irkupru tal-materji primi; (i) skart u rimi li jirriżultaw minn xogħol ta' manifattura magħmula hemmhekk; (j) prodotti miksuba minn qiegħ il-baħar jew taħt qiegħ il-baħar li jinstab barra mill-ibħra territorjali iżda fejn għandha drittijiet ta' sfruttament esklussivi; (k) oġġetti prodotti hemmhekk mill-prodotti speċifikati f'(a) sa (j) biss. 2. Il-kliem "bastimenti tagħha" u "bastimenti fabbriki tagħha" fil-paragrafu 1 (f) u (g) japplikaw biss għall-inġenji u bastimenti fabbriki: - li huma reġistrati jew rekordjati fil-pajjiż benefiċjarju jew f'xi Stat Membru, - li jbaħħru taħt il-bandiera ta' xi pajjiż benefiċjarju jew ta' xi Stat Membru, - li huma għallinqas 50 % propjetà ta' persuni ta' nazzjonalità tal-pajjiż li jgawdi jew ta' xi Stat Membru jew ta' xi kumpanija li għandha l-uffiċċju ewlieni f'dak il-pajjiż jew f'wieħed mill-Istati Membri, li l-maniġer jew maniġers, il-President tal-Bord tad-Diretturi jew tal-Bord tas-Sorveljanza, u l-maġġoranza tal-membri ta' bordijiet bħal dawn huma persuni ta' nazzjonalità ta' dak il-pajjiż li jgawdi jew ta' l-Istati Membri u li, barra minn hekk, fil-każ ta' kumpaniji, ta' mill-inqas nofs il-kapital huwa tal-pajjiż benefiċjarju jew ta' l-Istati Membri jew ta' l-entitajiet pubbliċi jew nies ta' nazzjonalità ta' dak il-pajjiż benefiċjarju jew ta' l-Istati Membri, - li l-kaptan u l-uffiċjali tagħhom huma persuni ta' nazzjonalità tal-pajjiż benefiċjarju jew ta' l-Istati Membri, u - li għallinqas 75 % ta' l-ekwipaġġ tagħhom huma persuni ta' nazzjonalità tal-pajjiż benefiċjarju jew ta' l-Istati Membri. 3. Fil-kliem "pajjiż li jibbenefika" u "Komunità" jidħlu wkoll l-ibħra territorjali ta' dak il-pajjiż jew ta' l-Istati Membri. 4. Bastimenti li jaħdmu fl-ibħra mhux territorjali, inklużi bastimenti fabbrika li fuqhom jinħadem jew jiġi pproċessat il-ħut li jinqabad, għandhom jitqiesu bħala parti mit-territorju tal-pajjiż benefiċjarju jew ta' l-Istati Membri li huma tagħhom, sakemm jissodisfaw il-kondizzjonijiet imniżżla fil-paragrafu 2. L-Artikolu 69 Għall-iskopijiet ta' l-Artikolu 67, il-prodotti li ma jinkisbux għal kollox f'xi pajjiż benefiċjarju jew fil-Komunità jitqiesu bħala li nħadmu jew ġew ipproċessati biżżejjed meta l-kondizzjonijiet imniżżla fil-lista ta' l-Anness 15 ikunu ssodisfati. Dawk il-kondizzjonijiet jindikaw, għall-prodotti kollha li jaqgħu taħt din it-taqsima, il-ħidma jew l-ipproċessar li għandu jsir fuq il-materjali li ma joriġinawx li ntużaw fil-manifattura, u japplikaw biss fir-rigward ta' dawn il-materjali. Jekk xi prodott li akkwista status ta' oriġini billi ssodisfa l-kondizzjonijiet imniżżla fil-lista jintuża għall-manifattura ta' xi prodott ieħor, il-kondizzjonijiet li japplikaw għall-prodott li huwa inkorporat fih ma japplikawx għalih, u m'għandha tittieħed ebda konsiderazzjoni tal-materjali li ma joriġinawx li jistgħu jkunu ntużaw fil-manifattura tiegħu. L-Artikolu 70 1. Mingħajr preġudizzju għall-paragrafu 2, ix-xogħol li gej m'għandux jitqies bħala xogħol jew ipproċessar li huwa biżżejjed biex jagħti status ta' prodotti li joriġinaw, kemm jekk il-kondizzjonijiet mitluba mill-Artikolu 69 ġew issodisfati u kemm jekk le: (a) xogħol li jiżgura ż-żamma tal-prodotti f'kondizzjoni tajba waqt it-trasport jew ħażna (ventilazzjoni, tifrix, tnixxif, tkessiħ, tqegħid fil-melħ, dijossidu tal-kubrit jew soluzzjonijiet oħra milwiema, tneħħija ta' partijiet imħassra, u xogħol bħal dan), (b) xogħol sempliċi li jikkonsisti fit-tneħħija ta' trab, tgħarbil jew tagħżil, għażla, klassifikazzjoni, tqabbil (inkluż it-tfassil ta' gruppi ta' oġġetti), ħasil, żbigħ, tqattigħ; (ċ) (i) bidliet fl-imballaġġ u tifrik u tgħaqqid ta' pakketti, (ii) tqegħid sempliċi fi fliexken, fliexken b'għenuq dojoq, boroż, kaxex kbar, kaxex, iffissar fuq kartelli jew pjanċi, eċċ., u l-operazzjonijiet sempliċi l-oħra kollha ta' l-imballaġġ; (d) twaħħil ta' marki, tikkettjar u sinjali oħra li jiddistingwu bħal dawn fuq il-prodotti jew l-imballaġġ tagħhom; (e) taħlit sempliċi ta' prodotti, kemm jekk ikunu ta' tipi differenti jew le, fejn wieħed mill-komponenti jew aktar tat-taħlita jissodisfaw il-kondizzjonijiet stabbiliti f'din it-taqsima biex ikunu jistgħu jiġu meqjusa bħala li oriġinaw f'xi pajjiż benefiċjarju jew fil-Komunità; (f) tgħaqqid sempliċi ta' partijiet biex jagħmlu prodott sħiħ; (g) għaqda ta' tnejn jew aktar mill-operazzjonijiet speċifikati f'(a) sa (f); (h) tbiċċir ta' annimali. 2. L-operazzjonijiet kollha magħmula jew f'xi pajjiż benefiċjarju jew fil-Komunità fuq prodott wieħed jitqiesu flimkien meta jiġi stabbilit jekk ix-xogħol jew l-ipproċessar li għadda minnu dak il-prodott għandux jitqies bħala li mhux biżżejjed skond it-tifsira tal-paragrafu 1. L-Artikolu 70a 1. L-unità biex jikkwalifika biex japplikaw id-dispożizzjonijiet ta' din it-taqsima tkun il-prodott partikolari li jitqies bħala l-unità bażika meta tiġi stabbilita l-klassifkazzjoni billi tintuża n-nomenklatura tas-Sistema Armonizzata. Minħabba f'hekk, isegwi li: (a) meta xi prodott magħmul minn grupp jew ġemgħa ta' oġġetti jiġi klassifikat taħt it-termini tas-Sistema Armonizzata f'intestatura waħda, il-prodott kollu jikkostitwixxi l-unità tal-kwalifika; (b) meta xi kunsinna tikkonsisti f'numru ta' prodotti identiċi klassifikati taħt l-istess intestatura tas-Sistema Armonizzata, kull prodott għandu jittieħed għal rasu meta jiġu applikati d-dispożizzjonijiet ta' din it-taqsima. 2. Meta, taħt ir-regola ġenerali 5 tas-Sistema Armonizzata, l-ippakkjar huwa inkluż mal-prodott għall-iskopijiet tal-klassifikazzjoni, għandu jiddaħħal għall-iskopijiet li tiġi stabbilita l-oriġini. L-Artikolu 71 1. B'deroga mid-dispożizzjonijiet ta' l-Artikolu 69, il-materjali li ma joriġinawx jistgħu jintużaw fil-manifattura ta' xi prodott speċifiku, sakemm il-valur kollu tagħhom ma jkunx aktar minn 10 % tal-prezz ex-works tal-prodott. Meta, fil-lista, jingħata perċentwal wieħed jew aktar għall-akbar valur tal-materjali li ma joriġinawx, dawn il-perċentwali m'għandhomx jinqabżu bl-applikazzjoni ta' l-ewwel sottoparagrafu. 2. Il-paragrafu 1 ma japplikax għall-prodotti li jaqgħu taħt il-Kapitoli 50 sa 63 tas-Sistema Armonizzata. L-Artikolu 72 1. B'deroga mill-Artikolu 67, għall-iskopijiet li jiġi stabbilit jekk xi prodott fabbrikat f'pajjiż benefiċjarju li huwa membru ta' xi grupp reġjonali joriġinax hemmhekk skond it-tifsira ta' dak l-Artikolu, il-prodotti li joriġinaw f'xi wieħed mill-pajjiżi ta' dak il-grupp reġjonali u użati f'manifattura ulterjuri fuq il-prodott f'xi pajjiż ieħor ta' dak il-grupp għandhom jitqiesu bħal li kieku oriġinaw fil-pajjiż tal-manifattura ulterjuri (akkumulazzjoni reġjonali). 2. Il-pajjiż ta' l-oriġini tal-prodott finali għandu jiġi stabbilit b'mod konformi ma' l-Artikolu 72a. 3. L-akkumulazzjoni reġjonali għandha tapplika għal erba' gruppi reġjonali separati tal-pajjiżi benefiċjarji mis-sistema ġeneralizzata ta' preferenzi: (a) l-Għaqda tal-Ġnus ta' l-Asja tax-Xlokk (ASEAN) (Brunej-Darussalam, il-Kambodja [9], l-Indoneżja, Laos, il-Malasja, il-Filippini, Singapor, it-Tajlandja, il-Vjetnam); (b) is-Suq Komuni ta' l-Amerika Ċentrali (CACM) (il-Kosta Rika, il-Ħonduras, il-Gwatemala, in-Nikaragwa, il-Panama [10], El Salvador); (ċ) il-Komunità Andjana (il-Bolivja, il-Kolombja, l-Ekwador, il-Perù, il-Veneżwela); (d) l-Għaqda Asjatika tan-Nofs in-Nhar għall-Kooperazzjoni Reġjonali (SAARC) (il-Bangladexx, il-Butan, l-Indja, il-Maldive, in-Nepal, il-Pakistan, is-Sri Lanka) [11]. 4. L-espressjoni "grupp reġjonali" għandha tirreferi għall-ASEAN, is-CACM, il-Komunità Andjana jew is-SAARC, skond kif ikun il-każ. L-Artikolu 72a 1. Meta xi oġġetti li joriġinaw f'xi pajjiż li huwa membru ta' grupp reġjonali jinħadmu jew jiġu pproċessati f'xi pajjiż ieħor ta' l-istess grupp reġjonali, ikollhom l-oriġini tal-pajjiż tal-grupp reġjonali fejn sar l-aħħar xogħol jew ipproċessar, sakemm: (a) il-valur miżjud hemmhekk, kif definit fil-paragrafu 3, huwa akbar mill-ogħla valur doganali tal-prodotti użati li joriġinaw f'xi wieħed mill-pajjiżi l-oħra tal-grupp reġjonali, u (b) ix-xogħol jew l-ipproċessar li sar hemmhekk huwa akbar minn dak imniżżel fl-Artikolu 70 u, fil-każ ta' prodotti tessili, dawk l-operazzjonijiet ukoll imsemmija fl-Anness 16. 2. Meta l-kondizzjonijiet ta' oriġini fil-paragrafu 1(a) u (b) m'humiex issodisfati, il-prodotti jkollhom l-oriġini tal-pajjiż tal-grupp reġjonali li juri l-ogħla valur doganali tal-prodotti li joriġinaw li ġejjin minn xi pajjiżi oħra tal-grupp reġjonali. 3. "Valur miżjud" ifisser il-prezz ex-works bil-valur doganali ta' kull wieħed mill-prodotti inkorporati li oriġinaw f'xi pajjiż ieħor tal-grupp reġjonali mnaqqas. 4. Xhieda ta' l-istatus ta' oriġini ta' l-oġġetti esportati minn xi pajjiż ta' xi grupp reġjonali lejn xi pajjiż ieħor ta' l-istess grupp biex jintużaw għal aktar xogħol jew ipproċessar, jew biex jerġgħu jiġu esportati fejn ma jsirx aktar xogħol jew ipproċessar, tiġi stabbilita b'ċertifikat ta' oriġini Formola A maħruġ fl-ewwel pajjiż. 5. Prova ta' l-istatus, miksub u miżmum skond it-termini ta' l-Artikolu 72, dan l-Artikolu u l-Artikolu 72b, ta' l-oġġetti esportati minn xi pajjiż ta' xi grupp reġjonali lejn il-Komunità, għandha tiġi stabbilita b'ċertifikat ta' oriġini Formola A maħruġ jew dikjarazzjoni b'fattura magħmula f'dak il-pajjiż fuq il-bażi ta' ċertifikat ta' oriġini Formola A maħruġ skond id-dispożizzjonijiet tal-paragrafu 4. 6. Il-pajjiż ta' l-oriġini għandu jkun immarkat fil-kaxxa 12 taċ-ċertifikat ta' oriġini Formola A jew fuq id-dikjarazzjoni b'fattura, u dak il-pajjiż ikun: - fil-każ ta' prodotti esportati mingħajr aktar xogħol jew ipproċessar skond il-paragrafu 4, il-pajjiż fejn ġew fabbrikati; - fil-każ ta' prodotti esportati wara aktar xogħol jew ipproċessar, il-pajjiż ta' l-oriġini skond kif stabbilit b'mod konformi mal-paragrafu 1. L-Artikolu 72b 1. L-Artikoli 72 u 72a japplikaw biss meta: (a) r-regoli li jirregolaw in-negozju fil-kuntest ta' akkumulazzjoni reġjonali, bħal bejn pajjiżi tal-grupp reġjonali, huma identiċi għal dawk stabbiliti f'din it-taqsima: (b) kull pajjiż tal-grupp reġjonali impennja ruħu li jkun konformi ma' jew jiżgura konformità mat-termini ta' din it-taqsima u li jagħti l-kooperazzjoni amministrattiva meħtieġa kemm lill-Komunità kif ukoll lill-pajjiżi l-oħra tal-grupp reġjonali biex jiżgura l-ħruġ tajjeb taċ-ċertifikati ta' oriġini Formola A u l-verifika taċ-ċertifikati ta' oriġini Formola A u dikjarazzjonijiet b'fattura. Dan l-impenn għandu jintbagħat lill-Kummissjoni permezz tas-Segretarjat tal-grupp reġjonali. Is-Segretarjati huma dawn li ġejjin: - is-Segretarjat Ġenerali ASEAN, - Secretaría de Integración Económica Centroamericana (SIECA), - il-Junta del Acuerdo de Cartagena, - is-Segretarjat SAARC, skond kif ikun il-każ. 2. Il-Kummissjoni għandha tgħarraf lill-Istati Membri meta l-kondizzjonijiet imniżżla fil-paragrafu 1 ġew issodisfati, fil-każ ta' kull grupp reġjonali. 3. L-Artikolu 78(1)(b) ma japplikax għall-prodotti li joriġinaw f'xi wieħed mill-pajjiżi tal-grupp reġjonali meta jgħaddu mit-territorju ta' xi wieħed mill-pajjiżi l-oħra tal-grupp reġjonali, kemm jekk isir aktar xogħol jew ipproċessar hemmhekk, u kemm jekk ma jsirx. L-Artikolu 73 L-aċċessorji, l-ispare parts u l-għodda mibgħuta ma' xi biċċa tagħmir, magna, apparat jew karrozza li jiffurmaw parti mit-tagħmir normali u mdaħħla fil-prezz tiegħu jew li m'humiex imniżżla fuq fattura separata, għandhom jitqiesu bħala parti waħda mit-tagħmir, magna, apparat jew karrozza konċernata. L-Artikolu 74 Is-settijiet, kif definiti fir-regola ġenerali 3 tas-Sistema Armonizzata, għandhom jitqiesu bħala li joriġinaw meta l-partijiet kollha komponenti huma prodotti li joriġinaw. B'danakollu, meta sett huwa magħmul minn prodotti li joriġinaw u li ma joriġinawx, is-sett kollu għandu jitqies bħala li joriġina, sakemm il-valur tal-prodotti li ma joriġinawx ma jkunx aktar minn 15 % tal-prezz ex-works tas-sett. L-Artikolu 75 Biex jiġi stabbilit jekk xi prodott huwiex prodott li joriġina, ma jenħtieġx li jiġi stabbilit l-oriġini ta' dawn li ġejjin li jistgħu jintużaw fil-manifattura tiegħu: (a) enerġija u karburanti; (b) impjant u tagħmir; (ċ) magni u għodda; (d) oġġetti li ma jidħlux, u li m'humiex maħsuba li jidħlu, fil-kompożizzjoni ta' l-aħħar tal-prodott. L-Artikolu 76 1. Jistgħu jsiru derogi mid-dispożizzjonijiet ta' din it-taqsima favur il-pajjiżi benefiċjarji l-anqas żviluppati li jibbenefikaw mis-sistema ġeneralizzata ta' preferenzi meta l-iżvilupp ta' l-industriji li jeżistu jew il-ħolqien ta' industriji ġodda jiġġustifikawhom. Il-pajjiżi benefiċjarji l-anqas żviluppati huma elenkati fir-Regolamenti tal-Kunsill u d-Deċizjoni KEFA dwar l-applikazzjoni ta' preferenzi ġeneralizzati ta' tariffa. Għal dan l-iskop, il-pajjiż interessat għandu jagħti lill-Komunità talba għal deroga flimkien mar-raġunijiet għat-talba b'mod konformi mal-paragrafu 3. 2. L-istħarriġ tat-talbiet għandu, speċjalment, jikkunsidra: (a) il-każijiet fejn l-applikazzjoni tar-regoli eżistenti ta' oriġini ma jaffettwawx b'mod sinifikanti l-possibbiltà li xi industrija li teżisti fil-pajjiż interessat tkompli l-esportazzjoni tagħha lejn il-Komunità, b'referenza speċjali għall-każijiet meta dan jista' jwassal għall-għeluq tan-negozji; (b) il-każijiet speċifiċi meta jkun jista' jintwera ċar li investiment sinifikanti f'xi industrija jista' jitnaffar bir-regoli ta' oriġini u meta deroga li tħajjar l-implimentazzjoni ta' programm ta' investiment tippermetti li r-regoli jiġu ssodisfati fi stadji; (ċ) l-impatt ekonomiku u soċjali tad-deċiżjoni li għandha tittieħed speċjalment fir-rigward ta' l-impieg fil-pajjiżi benefiċjarji u fil-Komunità. 3. Biex jitħaffef l-istħarriġ tat-talbiet għal deroga, il-pajjiż li jkun qed jagħmel it-talba għandu jagħti biex isostni t-talba tiegħu l-informazzjoni kollha possibbli, speċjalment dwar il-punti li huma elenkati hawn taħt: - id-deskrizzjoni tal-prodott lest, - in-natura u l-ammont tal-materjali li joriġinaw f'xi pajjiż terz, - il-proċess tal-manifattura, - il-valur miżjud, - in-numru ta' impjegati fl-impriża interessata, - il-volum mistenni ta' l-oġġetti esportati lejn il-Komunità, - għejun oħra possibbli ta' forniment ta' materji primi, - ir-raġunijiet għaż-żmien mitlub, - xi osservazzjonijiet oħra. 4. Il-Kummissjoni għandha tippreżenta t-talba għad-deroga lill-Kumitat. Għandha tittieħed deċiżjoni skond il-proċedura mfassla fl-Artikolu 249 tal-Kodiċi. 5. Meta jsir użu minn xi deroga, il-kliem li ġej għandu jidher fil-kaxxa 4 taċ-ċertifikat ta' oriġini Formola A, jew fuq id-dikjarazzjoni tal-fattura stabbilita fl-Artikolu 89: "Deroga — Regolament (KE) Nru…/…". 6. Id-dispożizzjonijiet tal-paragrafi 1 sa 5 japplikaw għal kull estensjoni. L-Artikolu 77 Il-kondizzjonijiet imniżżla f'din it-taqsima għall-ksib ta' status ta' oriġini għandhom ikomplu jintlaħqu dejjem fil-pajjiż benefiċjarju jew fil-Komunità. Jekk il-prodotti li joriġinaw esportati minn pajjiż benefiċjarju jew mill-Komunità lejn pajjiż ieħor jintbagħtu lura, għandhom jitqiesu bħala li ma joriġinawx sakemm ma jistax jintwera b'xi mod li jissodisfa l-awtoritajiet kompetenti li: - il-prodotti mibgħuta lura huma l-istess bħal dawk li kienu esportati, u - li ma sarilhom ebda xogħol aktar minn dak meħtieġ biex iżommhom f'kondizzjoni tajba waqt li kienu f'dak il-pajjiż jew waqt li kienu qegħdin jiġu esportati. L-Artikolu 78 1. Dawn li ġejjin għandhom jitqiesu bħala li huma trasportati direttament mill-pajjiż benefiċjarju lejn il-Komunità jew mill-Komunità lejn il-pajjiż benefiċjarju: (a) il-prodotti trasportati mingħajr ma jgħaddu minn ġewwa t-territorju ta' xi pajjiż ieħor, ħlief fil-każ tat-territorju ta' xi pajjiż ieħor ta' l-istess grupp reġjonali fejn jiġi applikat l-Artikolu 72; (b) il-prodotti li jagħmlu kunsinna waħda trasportata minn ġewwa t-territorju ta' pajjiżi li m'humiex il-pajjiż benefiċjarju jew il-Komunità, permezz ta', jekk tqum l-okkażjoni, ġarr bil-bastiment għall-artijiet oħra jew magazzinaġġ temporanju f'dawk il-pajjiżi, sakemm il-prodotti jibqgħu taħt is-sorveljanza ta' l-awtoritajiet doganali fil-pajjiż tat-transitu jew magazzinaġġ u ma jgħaddux minn operazzjonijiet oħra ħlief li jinħattu, jerġgħu jitgħabbew jew xi operazzjoni maħsuba biex iżżommhom f'kondizzjoni tajba; (ċ) il-prodotti trasportati minn ġewwa t-territorju tan-Norveġja jew l-Isvizzera u li wara jerġgħu jiġu esportati kollha jew parti minnhom lejn il-Komunità jew lejn il-pajjiż benefiċjarju, sakemm il-prodotti jibqgħu taħt il-ħarsien ta' l-awtoritajiet doganali tal-pajjiż tat-transitu jew magazzinaġġ u ma jgħaddux minn xogħol ieħor ħlief li jinħattu, jerġgħu jitgħabbew jew xi operazzjoni oħra maħsuba biex iżżommhom f'kondizzjoni tajba; (d) il-prodotti li huma trasportati minn ġo pipeline mingħajr waqfien minn ġo xi art oħra li m'hijiex dik tal-pajjiż benefiċjarju jew tal-Komunità. 2. Xhieda li l-kondizzjonijiet speċifikati fil-paragrafu 1(b) u (ċ) ġew issodisfati għandha tingħata lill-awtoritajiet doganali kompetenti billi jinġiebu: (a) dokument wieħed ta' trasport għall-passaġġ mill-pajjiż li jesporta minn ġewwa l-pajjiż tat-transitu; jew (b) ċertifikat maħruġ mill-awtoritajiet doganali kompetenti tal-pajjiż tat-transitu: - li jagħti d-deskrizzjoni eżatta tal-prodotti, - li jsemmi d-dati tal-ħatt u tat-tagħbija mill-ġdid tal-prodotti u, fejn japplika, l-ismijiet tal-bastimenti, jew mezzi oħra tat-trasport użati, u - li jiċċertifika l-kondizzjonijiet li taħthom il-prodotti baqgħu fil-pajjiż tat-transitu; (ċ) jew, jekk dawn ma jingħatawx, kull dokument li jikkonvalidahom. L-Artikolu 79 1. Prodotti li joriġinaw mibgħuta minn pajjiż benefiċjarju għall-wiri f'pajjiż ieħor u mibjugħa wara l-wirja għall-importazzjoni fil-Komunità jgawdu, meta jiġu impurtati, mill-preferenzi ta' tariffa msemmija fl-Artikolu 67, sakemm il-prodotti jissodisfaw il-kondizzjonijiet mitluba ta' din it-taqsima li tintitolahom biex jintgħarfu bħala li joriġinaw f'pajjiż benefiċjarju u sakemm jintwera b'mod li jissodisfa l-awtoritajiet doganali kompetenti tal-Komunità li: (a) xi esportatur ikkunsinja dawn il-prodotti mill-pajjiż benefiċjarju direttament sal-pajjiż li fih saret il-wirja u li wrihom hemmhekk; (b) il-prodotti nbiegħu minn dan l-esportatur jew li ddispona minnhom għal għand xi persuna fil-Komunità; (ċ) il-prodotti twasslu waqt il-wirja jew minnufih wara fil-Komunità fl-istat li ntbagħtu għall-wiri; (d) minn meta twasslu għall-wiri, il-prodotti ma ntużawx għal xi skop ieħor li mhux dak li jintwerew fil-wirja. 2. Għandu jingħata ċertifikat ta' oriġini Formola A lill-awtoritajiet doganali tal-Komunità bil-metodu normali. L-isem u l-indirizz tal-wirja għandhom jiġu indikati fuqu. Fejn jeħtieġ, tista' tintalab aktar xhieda dokumentarja dwar in-natura tal-prodotti u l-kondizzjonijiet li ntwerew taħthom. 3. Il-paragrafu 1 japplika għal kull wirja kummerċjali, industrijali, tal-biedja jew tax-xogħol, fiera jew wirja pubblika ta' din ix-xorta jew wirja li m'hijiex organizzata għal skopijiet privati fi ħwienet jew postijiet kummerċjali bil-għan li jinbiegħu prodotti ta' barra, u li waqtha l-prodotti jibqgħu taħt il-kontroll doganali. Is-Sotto-Taqsima 2 Prova ta' l-oriġini L-Artikolu 80 Il-prodotti li joriġinaw fil-pajjiż benefiċjarju jgawdu mir-riferenzi ta' tariffi msemmija fl-Artikolu 67, meta jiġi preżentat jew: (a) ċertifikat ta' oriġini Formola A, li tiegħu jidher il-kampjun fl-Anness 17; jew (b) fil-każijiet speċifikati fl-Artikolu 89(1), dikjarazzjoni, li t-test tagħha jidher fl-Anness 18, mogħtija mill-esportatur fuq fattura, nota tal-kunsinna jew kull dokument kummerċjali ieħor li jiddeskrivi l-prodotti konċernati b'dettalji biżżejjed biex ikunu jistgħu jiġu identifikati (hawnhekk iżjed 'il quddiem imsejjaħ "dikjarazzjoni b'fattura". (a) ĊERTIFIKAT TA' ORIĠINI FORMOLA A L-Artikolu 81 1. Il-prodotti li joriġinaw skond it-tifsira ta' din it-taqsima huma eliġibbli, meta jiġu importati fil-Komunità, bħala benefiċjarji mill-preferenzi ta' tariffi msemmija fl-Artikolu 67, sakemm ġew trasportati direttament skond it-tifsira ta' l-Artikolu 78, meta jippreżentaw ċertifikat ta' oriġini Formola A, maħruġ mill-awtoritajiet doganali jew minn xi awtoritajiet oħra tal-gvern tal-pajjiż benefiċjarju, sakemm il-pajjiż imsemmi l-aħħar: - għadda lill-Kummissjoni l-informazzjoni mitluba mill-Artikolu 93, u - jgħin lill-Komunità billi jippermetti lill-awtoritajiet doganali ta' l-Istati Membri jivverifikaw l-awtentiċità tad-dokument jew l-eżattezza ta' l-informazzjoni dwar l-oriġini vera tal-prodotti kkonċernati. 2. Iċ-ċertifikat ta' oriġini Formola A jista' jinħareġ biss meta jista' jservi bħala l-prova dokumentarja mitluba għall-iskopijiet tal-preferenzi tat-tariffi msemmija fl-Artikolu 67. 3. Iċ-ċertifikat ta' oriġini Formola A għandu jinħareġ biss fuq applikazzjoni bil-miktub mill-esportatur jew rappreżentant awtorizzat tiegħu. 4. L-esportatur jew ir-rappreżentant awtorizzat tiegħu għandu jagħti flimkien ma' l-applikazzjoni tiegħu xi dokumenti xierqa ta' appoġġ li jippruvaw li l-prodotti li sejrin jiġu esportati jikkwalifikaw għall-ħruġ ta' ċertifikat ta' oriġini Formola A. 5. Iċ-ċertifikat jinħareġ mill-awtoritajiet kompetenti tal-gvern tal-pajjiż benefiċjarju jekk il-prodotti li sejrin jiġu esportati jistgħu jitqiesu bħala prodotti li oriġinaw f'dak il-pajjiż skond it-tifsira tas-Sotto-Taqsima 1. Iċ-ċertifikat għandu jsir disponibbli lill-esportatur malli l-esportazzjoni tkun saret jew hija żgurata. 6. Għall-iskopijiet ta' verifika jekk il-kondizzjonijiet imniżżla fil-paragrafu 5 ma ġewx issodisfati, l-awtoritajiet kompetenti tal-gvern għandhom id-dritt jitolbu kull prova dokumentarja jew iwettqu kull kontroll li jidhrilhom xieraq. 7. Hija r-responsabbiltà ta' l-awtoritajiet kompetenti tal-gvern tal-pajjiż benefiċjarju li jiżguraw li ċ-ċertifikati u l-applikazzjonijiet isiru skond kif huwa mitlub. 8. Il-mili tal-kaxxa 2 taċ-ċertifikat ta' oriġini Formola A huwa fakoltattiv. Il-kaxxa 12 għandha timtela skond kif huwa mitlub billi jiġi indikat "Komunità Ewropea" jew xi wieħed mill-Istati Membri. 9. Id-data tal-ħruġ taċ-ċertifikat ta' oriġini Formola A għandha titniżżel fil-kaxxa 11. Il-firma li għandha titniżżel f'dik il-kaxxa, li hija riservata għall-awtoritajiet kompetenti tal-gvern li qed joħorġu ċ-ċertifikat għandha tinkiteb bl-idejn. L-Artikolu 82 Meta, fuq talba ta' l-importatur u skond il-kondizzjonijiet magħmula mill-awtoritajiet doganali tal-pajjiż importatur, prodotti smantellati jew li m'humiex mgħaqqda skond it-tifsira tar-regola ġenerali 2(a) tas-Sistema Armonizzata u li jidħlu taħt it-Taqsima XVI jew XVII jew l-Intestatura Nru 7308 jew 9406 tas-Sistema Armonizzata huma impurtati bin-nifs, prova waħda ta' oriġini għal dawn il-prodotti għandha tingħata lill-awtoritajiet doganali meta tiġi impurtata l-ewwel parti. L-Artikolu 83 Peress li ċ-ċertifikat ta' oriġini Formola A huwa prova dokumentarja għall-applikazzjoni tad-dispożizzjonijiet li għandhom x'jaqsmu mal-preferenzi ta' tariffi msemmija fl-Artikolu 67, hija r-responsabbiltà ta' l-awtoritajiet kompetenti tal-gvern tal-pajjiż li qiegħed jesporta li jieħdu l-passi kollha meħtieġa sabiex jivverifikaw l-oriġini tal-prodotti u biex jikkontrollaw id-dikjarazzjonijiet l-oħra fiċ-ċertifikat. L-Artikolu 84 Il-provi ta' l-oriġini għandhom jingħataw lill-awtoritajiet doganali ta' l-Istati Membri ta' l-importazzjoni b'mod konformi mal-proċeduri mfassla fl-Artikolu 62 tal-Kodiċi. L-awtoritajiet imsemmija jistgħu jitolbu traduzzjoni tal-prova ta' l-oriġini u jistgħu wkoll jitolbu li d-dikjarazzjoni ta' l-impurtazzjoni jkun hemm magħha dikjarazzjoni mill-impurtatur fis-sens li l-prodotti jissodisfaw il-kondizzjonijiet mitluba għall-applikazzjoni ta' din it-taqsima. L-Artikolu 85 1. B'deroga mill-Artikolu 81(5), ċertifikat ta' oriġini Formola A jista' f'każijiet eċċezzjonali jinħareġ wara l-esportazzjoni tal-prodotti li huwa konness magħhom, jekk: (a) ma nħariġx fiż-żmien ta' l-esportazzjoni minħabba żbalji jew nuqqasijiet involontarji jew ċirkostanzi speċjali; jew (b) jintwera b'mod li jissodisfa l-awtoritajiet kompetenti tal-gvern li nħareġ ċertifikat ta' oriġini Formola A iżda dan ma ġiex milqugħ waqt l-importazzjoni għal raġunijiet tekniċi. 2. L-awtoritajiet kompetenti tal-gvern jistgħu joħorġu ċertifikat b'mod retrospettiv biss wara li jivverfikaw li l-informazzjoni mogħtija fl-applikazzjoni ta' l-esportatur taqbel ma' dik fil-fajl korrispondenti ta' l-esportazzjoni ulima nħariġx ċertifikat ta' oriġini Formola A li jissodisfa d-dispożizzjonijiet ta' din it-taqsima meta ġew esportati l-prodotti konċernati. 3. Fil-kaxxa 4 taċ-ċertifikati ta' oriġini Formola A maħruġa b'mod retrospettiv għandu jkun hemm l-approvazzjoni uffiċjali jew . L-Artikolu 86 1. Fil-każ ta' serq, telf jew qerda taċ-ċertifikat ta' oriġini Formola A, l-esportatur jista' japplika, lill-awtoritajiet kompetenti tal-gvern li ħarġuh, li jsir ieħor bħalu fuq il-bażi tad-dokumenti ta' esportazzjoni li għandhom f'idejhom. Il-kaxxa 4 taċ-ċertifikat l-ieħor Formola A maħruġ b'dan il-mod għandha tiġi attestata uffiċjalment bil-kelma jew , flimkien mad-data tal-ħruġ u n-numru tas-serje taċ-ċertifikat oriġinali. 2. Għall-iskopijiet ta' l-Artikolu 90b, id-duplikat għandu jibda jseħħ mid-data ta' l-oriġinal. L-Artikolu 87 1. Meta prodotti li joriġinaw jitqiegħdu taħt il-kontroll ta' xi uffiċċju doganali fil-Komunità, jkun possibbli li l-prova oriġinali ta' oriġini tinbidel b'ċertifikat wieħed ta' oriġini Formola A jew aktar għall-iskop li jintbagħtu xi wħud mill-prodotti jew il-prodotti kollha xi mkien ieħor fil-Komunità jew fl-Isvizzera jew in-Norveġja. Iċ-ċertifikat(i) mibdul(a) ta' oriġini Formola A għandu(għandhom) jinħareġ(jinħarġu) mill-uffiċċju doganali li l-prodotti jitqiegħdu taħt il-kontroll tiegħu. 2. Iċ-ċertifikat il-ġdid maħruġ fuq applikazzjoni tal-paragrafu 1 jew l-Artikolu 88 għandu jittieħed bħala ċ-ċertifikat ta' oriġini definittiv għall-prodotti li jissemmew fih. Iċ-ċertifikat il-ġdid għandu jinħareġ fuq il-bażi ta' talba bil-miktub minn min ikun qiegħed jerġa' jesporta. 3. Il-kaxxa li tinsab fuq il-lemin fil-parti ta' fuq taċ-ċertifikat il-ġdid għandha tindika l-pajjiż intermedjarju fejn ikun inħareġ. Il-kaxxa 4 għandu jinsab fiha l-kliem jew , kif ukoll id-data tal-ħruġ taċ-ċertifikat oriġinali u n-numru tas-serje tiegħu. L-isem ta' min ikun qed jerġa' jesporta għandu jingħata fil-kaxxa 1. L-isem ta' min jirċievi l-aħħar jista' jingħata fil-kaxxa 2. Id-dettalji kollha jew il-prodotti li jiġu esportati mill-ġdid li jidhru fiċ-ċertifikat oriġinali għandhom jiġu trasferiti għall-kaxex 3 sa 9. Ir-referenzi għall-fattura ta' min qed jerġa' jesporta għandhom jingħataw fil-kaxxa 10. L-awtoritajiet doganali li ħarġu ċ-ċertifikat il-ġdid għandhom jattestaw uffiċjalment il-kaxxa 11. Ir-responsabbiltà ta' l-awtorità hija limitata għall-ħruġ taċ-ċertifikat il-ġdid. Id-dettalji fil-kaxxa 12 dwar il-pajjiż ta' l-oriġini u l-pajjiż tal-wasla għandhom jittieħdu miċ-ċertifikat oriġinali. Din il-kaxxa għandha tiġi ffirmata minn min ikun qed jerġa' jesporta. Wieħed li jkun qed jerġa' jesporta li jiffirma din il-kaxxa bil-bona fede ma jkunx responsabbli għall-eżattezza tad-dettalji mniżżla fiċ-ċertifikat oriġinali. 4. L-uffiċċju doganali li jintalab jagħmel ix-xogħol imsemmi fil-paragrafu 1 għandu jniżżel fuq iċ-ċertifikat oriġinali l-piżijiet, in-numri u n-natura tal-prodotti mwassla u jindika fuqhom in-numri tas-serje taċ-ċertifikat jew ċertifikati ġodda korrispondenti. Għandu jżomm iċ-ċertifikat oriġinali għal mill-anqas tliet snin. 5. Fotokopja taċ-ċertifikat oriġinali tista' tiġi annessa maċ-ċertifikat il-ġdid. 6. Fil-każ ta' prodotti li jgawdu mill-preferenzi ta' tariffi msemmija fl-Artikolu 67, taħt deroga mogħtija b'mod konformi mad-dispożizzjonijiet ta' l-Artikolu 76, il-proċedura mfassla f'dan l-Artikolu għandha tapplika biss meta dawn il-prodotti huma maħsuba għall-Komunità. L-Artikolu 88 Prodotti li joriġinaw skond it-tifsira ta' din it-taqsima jkunu eliġibbli meta jiġu impurtati fil-Komunità li jgawdu mill-preferenzi ta' tariffi msemmija fl-Artikolu 67 meta jġibu ċertifikat ta' oriġini Formola A ġdid maħruġ mill-awtoritajiet doganali tan-Norveġja jew l-Isvizzera fuq il-bażi ta' ċertifikat ta' oriġini Formola A maħruġ mill-awtoritajiet kompetenti tal-gvern tal-pajjiż benefiċjarju, sakemm ikunu konformi mal-kondizzjonijiet imfassla fl-Artikolu 78 u sakemm in-Norveġja jew l-Isvizzera jgħinu lill-Komunità billi jippermettu lill-awtoritajiet doganali tagħha jivverifikaw l-awtentiċità u l-eżattezza taċ-ċertifikat maħruġ. Għandha tapplika mutatis mutandis il-proċedura ta' verifika mniżżla fl-Artikolu 94. Il-limitu taż-żmien imniżżel fl-Artikolu 94(3) għandu jitwal għal tmien xhur. (b) DIKJARAZZJONI B'FATTURA L-Artikolu 89 1. Id-dikjarazzjoni b'fattura tista ssir: (a) minn esportatur approvat tal-Komunità skond it-tifsira ta' l-Artikolu 90, jew (b) minn kull esportatur għal kull kunsinna li tikkonsisti f'pakkett wieħed jew aktar li fihom jinsabu prodotti li joriġinaw li l-valur kollu tagħhom m'huwiex aktar minn EUR 6000, u sakemm l-għajnuna msemmija fl-Artikolu 81(1) tapplika għal din il-proċedura. 2. Dikjarazzjoni b'fattura tista' ssir jekk il-prodotti inkwistjoni jistgħu jitqiesu bħala li oriġinaw fil-Komunità jew f'xi pajjiż benefiċjarju, u jissodisfaw il-kondizzjonijiet l-oħra mitluba f'din it-taqsima. 3. L-esportatur li jkun qiegħed jagħmel id-dikjarazzjoni b'fattura għandu jkun lest li jagħti f'kull ħin, fuq it-talba ta' l-awtoritajiet doganali jew ta' l-awtoritajiet l-oħra kompetenti tal-gvern tal-pajjiż esportatur, id-dokumenti kollha xierqa li jippruvaw l-istatus ta' oriġini tal-prodotti konċernati kif ukoll li l-kondizzjonijiet l-oħra kollha mitluba ta' din it-taqsima ikunu ġew issodisfati. 4. Kull dikjarazzjoni b'fattura għandha ssir mill-esportatur jew bil-Franċiż jew bl-Ingliż billi tkun ttajpjata, ittimbrata jew stampata fuq il-fattura, in-nota tal-kunsinna jew kull dokument kummerċjali ieħor, id-dikjarazzjoni, li t-test tagħha jidher fl-Anness 18. Jekk id-dikjarazzjoni tkun miktuba bl-idejn, għandha tinkiteb bl-inka u b'ittri stampati. 5. Dikjarazzjonijiet b'fattura għandu jkollhom fuqhom il-firma oriġinali ta' l-esportatur manuskritta. Madanakollu, esportatur approvat skond it-tifsira ta' l-Artikolu 90 m'għandux jiġi mitlub li jiffirma dawn id-dikjarazzjonijiet kemm-il darba jagħti lill-awtoritajiet doganali impenn bil-miktub li jaċċetta r-responsabbiltà kollha għad-dikjarazzjoni b'fattura li tidentifikah bħallikieku ġiet iffirmata minnu bl-idejn. 6. Fil-każijiet imsemmija fil-paragrafu 1(b), l-użu tad-dikjarazzjoni b'fattura jaqa' taħt il-kondizzjonijiet speċjali li ġejjin: (a) għandha ssir dikjarazzjoni b'fattura waħda għal kull kunsinna; (b) jekk l-oġġetti li jkunu jinsabu fil-kunsinna diġà saritilhom il-verifika fil-pajjiż esportatur b'referenza għad-definizzjoni ta' "prodotti li joriġinaw", l-esportatur jista' jsemmi dan il-kontroll fid-dikjarazzjoni b'fattura. Id-dispożizzjonijiet ta' l-ewwel sottoparagrafu ma jeżentawx lill-esportaturi milli jħarsu kull formalità oħra mitluba mir-regolamenti doganali jew tal-posta. L-Artikolu 90 1. L-awtoritajiet doganali tal-Komunità jistgħu jawtorizzaw lill kull esportatur, hawnhekk iżjed 'il quddiem imsejjaħ "esportatur approvat", li jibgħat regolarment bil-bastiment prodotti li joriġinaw fil-Komunità, skond it-tifsira ta' l-Artikolu 67(2) u li joffri, b'mod li jissodisfa l-awtoritajiet doganali, il-garanziji kollha meħtieġa biex jivverifikaw l-istatus ta' oriġini tal-prodotti kif ukoll li laħaq il-kondizzjonijiet l-oħra mitluba minn din it-taqsima, biex jagħmel dikjarazzjonijiet b'fattura, jkun xi jkun il-valur tal-prodotti konċernati. 2. L-awtoritajiet doganali jistgħu jagħtu status ta' esportatur approvat bla ħsara għall-kondizzjonijiet kollha li jidhrilhom xierqa. 3. L-awtoritajiet doganali għandhom jagħtu lill-esportatur ta' l-approvazzjoni numru ta' l-awtorizzazzjoni doganali li għandu jidher fuq id-dikjarazzjoni b'fattura. 4. L-awtoritajiet doganali għandhom jissorveljaw l-użu ta' l-awtorizzazzjoni mill-esportatur approvat. 5. L-awtoritajiet doganali jistgħu jiritiraw l-awtorizzazzjoni f'kull ħin. Għandhom jagħmlu hekk meta l-esportatur approvat ma jibqax joffri l-garanziji msemmija fil-paragrafu 1 u ma jilħaqx il-kondizzjonijiet imsemmija fil-paragrafu 2 jew b'xi mod ieħor jagħmel użu ħażin mill- awtorizzazzjoni. L-Artikolu 90a 1. Xhieda ta' l-i status ta' oriġini tal-prodotti tal-Komunità skond it-tifsira ta' l-Artikolu 67(2) għandu jingħata jew bil-: (a) produzzjoni ta' ċertifikat ta' moviment ta' EUR.1, li l-kampjun tiegħu huwa muri fl-Anness 21; jew (b) produzzjoni ta' dikjarazzjoni skond kif imsemmi fl-Artikolu 89. 2. L-esportatur jew ir-rappreżentant awtorizzat tiegħu għandu jniżżel "GSP beneficiary countries" u "EC", jew "Pays bénéficiaires du SPG" u "CE", fil-kaxxa 2 taċ-ċertifikat ta' moviment EUR.1. 3. Id-dispożizzjonijiet ta' din it-taqsima dwar il-ħruġ, użu u verifika ta' wara taċ-ċertifikati ta' oriġini Formola A għandhom japplikaw mutatis mutandis għaċ-ċertifikati ta' moviment EUR.1 u, ħlief għad-dispożizzjonijiet dwar il-ħruġ tagħhom, għad-dikjarazzjonijiet b'fattura. L-Artikolu 90b 1. Prova ta' oriġini hija valida għal 10 xhur mid-data tal-ħruġ fil-pajjiż esportatur, u għandha tingħata f'dan iż-żmien lill-awtoritajiet doganali tal-pajjiż li qiegħed jimporta. 2. Provi ta' oriġini mogħtija lill-awtoritajiet doganali tal-pajjiż li qed jimporta wara l-aħħar data għall-preżentazzjoni speċifikata fil-paragrafu 1 jistgħu jintlaqaw għall-iskop li jiġu applikati l-preferenzi ta' tariffa msemmija fl-Artikolu 67, meta n-nuqqas li jingħataw dawn id-dokumenti sad-data mogħtija l-aħħar tiddependi fuq ċirkostanzi mhux tas-soltu. 3. F'każijiet oħrajn ta' preżentazzjoni wara ż-żmien, l-awtoritajiet doganali tal-pajjiż li qiegħed jimporta jistgħu jaċċettaw il-provi ta' oriġini meta l-prodotti ntbagħtu qabel id-data msemmija ta' l-aħħar. 4. Fuq it-talba ta' l-importatur u wara li jkunu kkunsidraw il-kondizzjonijiet imfassla mill-awtoritajiet doganali ta' l-Istat Membru li jkun qed jimporta, prova waħda ta' oriġini tista' tingħata lill-awtoritajiet doganali fil-ħin ta' l-importazzjoni ta' l-ewwel kunsinna meta l-oġġetti: (a) jiġu impurtati fil-qafas ta' xogħol frekwenti u kontinwu tan-negozju ta' valur kummerċjali sinifikanti; (b) jkunu s-suġġett ta' l-istess kuntratt ta' bejgħ, il-partijiet ta' dan il-kuntratt stabbiliti fil-pajjiż esportatur jew fil-Komunità; (ċ) jkunu klassifikati fl-istess kodiċi (tmien numri) tan-Nomenklatura Magħquda; (d) jiġu għal kollox mill-istess esportatur, huma maħsuba għall-istess importatur, u jkunu saru l-oġġett ta' formalitajiet ta' dħul fl-istess uffiċċju doganali fil-Komunità. Din il-proċedura tapplika għall-kwantitajiet u għal perjodu stabbilit mill-awtoritajiet kompetenti doganali. Dan il-perjodu ma jista', f'ebda ċirkostanza, jaqbeż it-tliet xhur. L-Artikolu 90c 1. Il-prodotti mibgħuta bħala pakketti żgħar minn persuni privati lil persuni privati jew li jagħmlu parti mill-bagalji personali ta' vjaġġaturi għandhom jiddaħħlu bħala prodotti li joriġinaw li jgawdu mill-preferenzi ta' tariffa msemmija fl-Artikolu 67 mingħajr ma jeħtieġu l-preżentazzjoni ta' ċertifikat ta' oriġini Formola A jew dikjarazzjoni b'fattura, sakemm dawn il-prodotti m'humiex importati biex jiġu negozjati u ġew dikjarati li jilħqu l-kondizzjonijiet meħtieġa għall-applikazzjoni ta' din it-taqsima u fejn ma jkunx hemm dubju dwar il-verità ta' din id-dikjarazzjoni. 2. L-oġġetti importati li huma okkażjonali u jikkonsistu biss fi prodotti għall-użu personali ta' min ikun qed jirċevihom jew vjaġġaturi jew il-familji tagħhom ma jitqisux bħala oġġetti importati biex jiġu nnegozjati jekk ikun jidher ċar min-natura u l-kwantità tal-prodotti li ma hu maħsub ebda skop kummerċjali. Barra minn dan, il-valur kollu ta' dawn il-prodotti ma jistax jaqbeż il-EURO 500 fil-każ ta' pakketti żgħar u EUR 1200 fil-każ ta' prodotti li jagħmlu parti mill-bagalji personali ta' xi vjaġġaturi. L-Artikolu 91 1. Meta japplika l-Artikolu 67(2), (3) jew (4), l-awtoritajiet kompetenti tal-gvern tal-pajjiż benefiċjarju mitluba biex joħorġu ċertifikat ta' oriġini Formola A għal xi prodotti li fil-manifattura tagħhom jintużaw materjali li joriġinaw fil-Komunità, in-Norveġja jew l-Isvizzera jiddependu fuq ċertifikat ta' moviment EUR.1 jew, fejn jeħtieġ, id-dikjarazzjoni b'fattura. 2. Il-kaxxa 4 taċ-ċertifikat ta' oriġini Formola A maħruġ fil-każijiet imniżżla fil-paragrafu 1 għandu jinsab fiha r-rimarka "EC cumulation", "Norway cumulation", "Switzerland cumulation", jew "Cumul CE", "Cumul Norvège", "Cumul Suisse". L-Artikolu 92 Is-sejba ta' differenzi żgħar bejn il-prospetti magħmula fiċ-ċertifikat ta' oriġini Formola A u fiċ-ċertifikat ta' moviment EUR.1 jew dikjarazzjoni b'fattura, u dawk magħmula fid-dokumenti mogħtija lill-uffiċċju doganali għall-iskop li jsiru l-formalitajiet biex jiġu importati l-prodotti ma jagħmlux iċ-ċertifikat jew dikjarazzjoni ipso facto nulli u bla effett jekk jiġi stabbilit sussegwentement li dak id-dokument jaqbel mal-prodotti mibgħuta. Żbalji formali ovvji bħal żbalji ta' ittajpjar fuq ċertifikat ta' oriġini Formola A, ċertifikat ta' moviment EUR 1 jew fuq dikjarazzjoni b'fattura m'għandhomx iwasslu biex dan id-dokument ma jintlaqax jekk dawn l-iżbalji m'humiex tali li jqajmu dubji dwar l-eżattezza tad-dikjarazzjonijiet magħmula f'dak id-dokument. Is-Sotto-Taqsima 3 Metodi ta' kooperazzjoni amministrattiva L-Artikolu 93 1. Il-pajjiżi benefiċjarji għandhom jinfurmaw lill-Kummissjoni bl-ismijiet u l-indirizzi ta' l-awtoritajiet tal-gvern li jinsabu fit-territorju tagħhom li għandhom il-jedd li joħorġu ċ-ċertifikat ta' oriġini Formola A, flimkien ma' marki kampjun tat-timbri użati minn dawk l-awtoritajiet, u bl-ismijiet u l-indirizzi ta' l-awtoritajiet relevanti tal-gvern li huma responsabbli għall-kontroll taċ-ċertifikati ta' oriġini Formola A u d-dikjarazzjonijiet b'fattura. It-timbri jibqgħu validi mid-data ta' meta jaslu għand il-Kummissjoni l-kampjuni. Il-Kummissjoni għandha tgħaddi l-informazzjoni lill-awtoritajiet doganali ta' l-Istati Membri. Meta dawn il-komunikazzjonijiet isiru fil-qafas ta' xi emenda ta' komunikazzjonijiet li jkunu saru qabel, il-Kummissjoni għandha tindika d-data tal-bidu ta' l-użu ta' dawk it-timbri ġodda skond l-ordnijiet mogħtija mill-awtoritajiet kompetenti tal-gvern tal-pajjiżi benefiċjarji. Din l-informazzjoni hija għall-użu uffiċjali; iżda, meta l-oġġetti jkunu sejrin jiġu rilaxxati għaċ-ċirkolazzjoni libera, l-awtoritajiet doganali konċernati jistgħu jippermettu lill-impurtatur jew ir-rappreżentant tiegħu li jkun awtorizzat b'dan li jikkonsulta t-timbri kampjun tat-timbri imsemmija f'dan il-paragrafu. 2. Il-Kummissjoni għandha tippubblika, fil-Ġurnal Uffiċjali tal-Komunitajiet Ewropej (serje "C"), id-data li fiha l-pajjiżi benefiċjarji ġodda msemmija fl-Artikolu 97 issodisfaw l-obbligi mniżżla fil-paragrafu 1. 3. Il-Kummissjoni għandha tibgħat, lill-pajjiżi benefiċjarji, marki kampjun tat-timbri użati mill-awtoritatjiet doganali ta' l-Istati Membri għall-ħruġ taċ-ċertifikati ta' moviment EUR.1. L-Artikolu 93a Għall-iskopijiet tad-dispożizzjonijiet dwar il-preferenżi ta' tariffa msemmija fl-Artikolu 67, kull pajjiż benefiċjarju għandu jħares jew jiżgura li jiġu mħarsa r-regoli dwar l-oriġini tal-prodotti, il-mili u l-ħruġ taċ-ċertifikati ta' oriġini Formola A, il-kondizzjonijiet għall-użu tad-dikjarazzjonijiet b'fattura u dawk dwar il-metodi ta' kooperazzjoni amministrattiva. L-Artikolu 94 1. Verifiki sussegwenti taċ-ċertifikati ta' oriġini Formola A u dikjarazzjonijiet b'fattura għandhom isiru każwalment jew kull meta l-awtoritajiet doganali fil-Komunità għandhom dubji raġonevoli dwar l-awtentiċità ta' dawn id-dokumenti, l-istatus ta' oriġini tal-prodotti konċernati jew il-ħarsien tal-konidizzjonijiet l-oħra mitluba f'din it-taqsima. 2. Għall-iskopijiet ta' l-implimentazzjoni tad-dispożizzjonijiet tal-paragrafu 1, l-awtoritajiet doganali fil-Komunità għandhom jibgħatu lura ċ-ċertifikat ta' oriġini Formola A u l-fattura, jekk ingħatat, id-dikjarazzjoni b'fattura, jew kopja ta' dawn id-dokumenti lill-awtoritajiet kompetenti tal-gvern fil-pajjiż esportatur benefiċjarju u jagħtu fejn hu xieraq, ir-raġunijiet ta' l-inkjesta. Id-dokumenti kollha u l-informazzjoni miksuba li tissuġġerixxi li l-informazzjoni mogħtija dwar il-prova ta' l-oriġini m'hijiex korretta għandhom jintbagħtu bħala appoġġ għat-talba għall-verifika. Jekk dawn l-awtoritajiet jaqtgħuha li jwaqqfu l-għotja tal-preferenzi ta' tariffa imsemmija fl-Artikolu 67 waqt li jkunu qed jistennew ir-riżultati tal-verifika, ir-rilaxx tal-prodotti għandu jiġi offrut lill-importatur bil-miżuri kawtelatorji kollha li huma meqjusa meħtieġa. 3. Meta l-applikazzjoni għall-verifiki sussegwenti saret b'mod konformi mal-paragrafu 1, din il-verifika għandha ssir u r-riżultati għandhom jiġu mgħoddija lill-awtoritajiet doganali fil-Komunità fi żmien massimu ta' sitt xhur. Ir-riżultati għandhom ikunu b'mod li jistabbilixxu jekk il-prova ta' l-oriġini konċernata tapplikax għall-prodotti li fil-fatt ġew esportati u jekk dawn il-prodotti jistgħux jitqiesu bħala prodotti li oriġinaw fil-pajjiż benefiċjarju jew fil-Komunità. 4. Fil-każ taċ-ċertifikati ta' oriġini Formola A maħruġa b'mod konformi ma' l-Artikolu 91, it-tweġiba għandu jikollha magħha kopja(kopji) taċ-ċertifikat(i) ta' moviment EUR.1 jew, fejn jeħtieġ, tad-dikjarazzjoni(jiet) b'fattura korrispondenti. 5. Jekk f'xi każijiet ta' dubju raġonevoli ma jkunx hemm tweġiba fi żmien is-sitt xhur speċifikati fil-paragrafu 3 jew jekk din it-tweġiba ma jkunx fiha biżżejjed informazzjoni biex tistabbilixxi l-awtentiċità tad-dokument konċernat jew l-oriġini vera tal-prodotti, għandu jintbagħat messaġġ ieħor lill-awtoritajiet kompetenti. Jekk wara t-tieni komunikat ir-riżultati tal-verifika ma jiġux komunikati lill-awtoritajiet li għamlu t-talba fi żmien erba' xhur, jew jekk dawn ir-riżultati ma jippermettux li tiġi stabbilita l-awtentiċità tad-dokument konċernat jew l-oriġini vera tal-prodotti, l-awtoritajiet li qed jaghmlu t-talba għandhom, ħlief f'ċirkostanzi mhux tas-soltu, jirrifjutaw id-dritt għall-preferenzi tat-tariffa. Id-dispożizzjonijiet ta' l-ewwel paragrafu japplikaw bejn il-pajjiżi ta' l-istess grupp reġjonali għall-iskopijiet ta' verifika sussegwenti taċ-ċertifikati ta' oriġini Formola A maħruġa b' mod konformi ma' din it-taqsima. 6. Meta l-proċedura ta' verifika jew kull informazzjoni oħra disponibbli jidhru li jindikaw li d-dispożizzjonijiet ta' din it-taqsima qegħdin jinkisru, il-pajjiż esportatur benefiċjarju għandu, fuq inizjattiva tiegħu stess jew fuq it-talba tal-Komunità, jagħmel inkjesti xierqa jew jirranġa biex isiru dawn l-inkjesti bl-urġenza meħtieġa biex jiġi identifikat u evitat dan il-ksur. Għal dan l-iskop, il-Komunità tista' tipparteċipa fl-inkjesti. 7. Għall-iskopijiet ta' verifika sussegwenti taċ-ċertifikati ta' oriġini Formola A, il-kopji taċ-ċertifikati kif ukoll tad-dokumenti kollha ta' esportazzjoni msemmija fihom, għandhom jinżammu għal perjodu minimu ta' tliet snin mill-awtoritjiet kompetenti tal-gvern tal-pajjiż esportatur benefiċjarju. L-Artikolu 95 L-Artikolu 78(1)(ċ) u l-Artikolu 88 japplikaw biss sakemm in-Norveġja u l-Isvizzera, fil-kuntest tal-preferenzi ta' tariffa mogħtija minnhom lil xi prodotti li joriġinaw f'xi pajjiżi li qegħdin jiżviluppaw, japplikaw dispożizzjonijiet bħal dawk tal-Komunità. Il-Kummissjoni għandha tgħarraf lill-awtoritajiet doganali ta' l-Istati Membri bl-adozzjoni min-Norveġja u mill-Isvizzera ta' dawn id-dispożizzjonijiet u għandha tinnotifikahom bid-data minn meta d-dispożizzjonijiet ta' l-Artikolu 78(1)(ċ) u l-Artikolu 88, u d-dispożizzjonijiet bħalhom adottati min-Norveġja u mill-Iżvizzera, huma applikati. Dawn id-dispożizzjonijiet japplikaw bil-kondizzjoni li l-Komunità, in-Norveġja u l-Isvizzera jkunu għamlu ftehim li jgħid, fost ħwejjeġ oħra, li sejrin jipprovdu lil xulxin bl-għajnuna wieħed lill-ieħor meħtieġa f'dak li huma materji ta' kooperazzjoni amministrattiva. Is-Sotto-Taqsima 4 Ceuta u Melilla L-Artikolu 96 1. Il-kelma "Komunità" użata f'din it-taqsima ma tgħoddx għall-Ceuta u Melilla. It-terminu "prodotti li joriġinaw fil-Komunità" ma jgħoddx għall-prodotti li joriġinaw f'Ceuta u Melilla. 2. Din it-Taqsima tapplika mutatis mutandis biex tistabbilixxi jekk il-prodotti jistgħux jitqiesu bħala li oriġinaw fil-pajjiż benefiċjarju esporatatur li jgawdi mis-sistema ġeneralizzata ta' preferenzi meta jiġu impurtati f'Ceuta u Melilla jew li oriġinaw f'Ceuta u Melilla. 3. Ceuta u Melilla għandhom jitqiesu bħala territorju wieħed. 4. Id-dispożizzjonijiet ta' din it-taqsima dwar il-ħruġ, l-użu u l-verifika sussegwenti ta' ċertifikati ta' oriġini Formola A tapplika mutatis mutandis għall-prodotti li joriġinaw f'Ceuta u Melilla. 5. L-awtoritajiet doganali Spanjoli huma responsabbli għall-applikazzjoni ta' din it-taqsima f'Ceuta u Melilla. Is-Sotto-Taqsima 5 Dispożizzjoni ta' l-aħħar L-Artikolu 97 Meta xi pajjiż jew territorju jiddaħħal jew jiddaħħal mill-ġdid bħala pajjiż benefiċjarju fir-rigward ta' prodotti msemmija fir-Regolamenti tal-Kunsill relevanti jew id-Deċiżjoni KEFA, l-oġġetti li joriġinaw f'dak il-pajjiż jew territorju jistgħu jgawdu mis-sistema ġeneralizzata ta' preferenzi bil-kondizzjoni li reġgħu ġew esportati mill-pajjiż jew territorju benefiċjarju fid-data jew wara d-data msemmija fl-Artikolu 93(2). It-Taqsima 2 Ir-Repubbliki ta' l-Albanija, Bożnija u Ħerżegovina, u l-Kroazja; dik li qabel kienet ir-Repubblika Jugoslava tal-Maċedonja (għal ċerti nbejjed), ir-Repubblika tas-Slovenja (għal ċerti nbejjed) Is-Sotto-Taqsima 1 Definizzjoni tal-kunċett ta' prodotti li joriġinaw L-Artikolu 98 1. Għall-iskopijiet tad-dispożizzjonijiet dwar preferenzi ta' tariffa mogħtija mill-Komunità lil xi prodotti li joriġinaw fir-Repubbliki ta' l-Albanija, il-Bożnija u l-Ħerżegovina, u l-Kroazja, f'dik li qabel kienet ir-Repubblika Jugoslava tal-Maċedonja (għal ċerti nbejjed) u r-Repubblika tas-Slovenja (għal ċerti nbejjed) (hawnhekk iżjed 'il quddiem imsejħa "repubbliki benefiċjarji"), il-prodotti li ġejjin jitqiesu bħala li joriġinaw f'xi repubblika benefiċjarja: (a) prodotti miksuba għal kollox f'dik ir-repubblika benefiċjarja bit-tifsira ta' l-Artikolu 99; (b) prodotti miksuba f'dik ir-repubblika benefiċjarja, li fil-manifattura tagħhom jintużaw prodotti oħra barra dawk li jissemmew f'(a), sakemm dawn il-prodotti jkun għaddew minn biżżejjed xogħol jew ipproċessar skond it-tifsira ta' l-Artikolu 100. 2. Għall-iskopijiet ta' din it-taqsima, il-prodotti li joriġinaw fil-Komunità, skond it-tifsira tal-paragrafu 3, li jgħaddu f'xi repubblika benefiċjarja minn xogħol jew ipproċessar li jmur oltre dak imfisser fl-Artikolu 101 għandhom jitqiesu bħala li joriġinaw f'dik ir-repubblika benefiċjarja. 3. Il-paragrafu 1 japplika mutatis mutandis biex tiġi stabbilita l-oriġini tal-prodotti miksuba fil-Komunità. L-Artikolu 99 1. Dawn li ġejjin għandhom jitqiesu bħala li nkisbu għal kollox f'xi repubblika benefiċjarja jew fil-Komunità: (a) prodotti minerali miksuba mis-solidu tiegħu jew minn qiegħ il-baħar tiegħu; (b) prodotti veġetali maħsuda hemmhekk; (ċ) annimali ħajjin imwielda u mrobbija hemmhekk; (d) prodotti minn annimali ħajjin imrobbija hemmhekk; (e) prodotti miksuba mill-kaċċa jew mis-sajd li sar hemmhekk; (f) prodotti tas-sajd fil-baħar u prodotti oħra meħuda mill-baħar barra mill-ibħra territorjali minn bastimenti tiegħu; (g) prodotti magħmula abbord il-bastimenti fabbrika mill-prodotti msemmija f'(f) biss; (h) artikoli użati miġbura hemmhekk, tajbin biss għal ksib mill-ġdid tal-materji primi; (i) skart u rimi li jirriżultaw minn xogħol ta' manifattura magħmul hemmhekk; (j) prodotti miksuba minn qiegħ il-baħar jew minn taħt qiegħ il-baħar li jinsab barra mill-ibħra territorjali iżda fejn ikollu drittijiet esklussivi ta' l-użu; (k) oġġetti prodotti hemmhekk mill-prodotti speċifikati f'(a) sa (j) biss. 2. It-termini "il-bastimenti tiegħu" u "l-bastimenti fabbrika tiegħu" fil-paragrafu 1(f) u (g) japplikaw biss għall-inġenji u għall-bastimenti fabbrika: - li huma rreġistrati jew irrekordjati fir-repubblika benefiċjarja jew f'xi Stat Membru, - li jbaħħru taħt il-bandiera ta' xi repubblika benefiċjarja jew ta' xi Stat Membru, - li huma ta' mill-anqas 50 % propjetà ta' persuni ta' nazzjonalità tar-repubblika benefiċjarja jew ta' l-Istati Membri jew ta' xi kumpanija li għandha l-uffiċċju ewlieni tagħha f'dik ir-repubblika jew f'xi wieħed mill-Istati Membri, li l-maniġer jew maniġers, President tal-Bord tad-Diretturi jew tal-Bord ta' Sorveljanza, u l-maġġoranza tal-membri ta' dawn il-bordijiet huma persuni ta' nazzjonalità ta' dik ir-repubblika benefiċjarja jew ta' l-Istati Membri u li barra minn hekk, fil-każ ta' kumpaniji, mill-anqas nofs il-kapital tagħhom huwa tar-repubblika benefiċjarja jew ta' l-Istati Membri jew ta' xi korporazzjonijiet pubbliċi jew ta' xi persuni ta' nazzjonalità ta' dik ir-repubblika benefiċjarja jew ta' l-Istati Membri. - li l-kaptan u l-uffiċjali tagħhom huma persuni ta' nazzjonalità tar-Repubblika benefiċjarja jew ta' l-Istati Membri, u - li mill-anqas 75 % ta' l-ekwipaġġ tagħhom huma persuni ta' nazzjonalità tar-repubblika benefiċjarja jew ta' l-Istati Membri. 3. It-termini "repubblika benefiċjarja" u "Komunità" jinkludu wkoll l-ibħra territorjali ta' dik ir-repubblika jew ta' l-Istati Membri. 4. Bastimenti li jaħdmu fl-ibħra mhux territorjali, inklużi bastimenti fabbrika li fuqhom jinħadem jew jiġi pproċessat il-ħut maqbud, għandhom jitqiesu bħala parti mit-territorju tar-repubblika benefiċjarja jew ta' l-Istat Membru li jagħmlu parti minnhom, sakemm jissodisfaw il-kondizzjonijiet imniżżla fil-paragarafu 2. L-Artikolu 100 Għall-iskopijiet ta' l-Artikolu 98, il-prodotti li m'humiex miksuba għal kollox f'xi repubblika benefiċjarja jew fil-Komunità jitqiesu li huma maħduma jew ipproċessati biżżejjed meta l-kondizzjonijiet imniżżla fil-lista tal-Anness 15 huma ssodisfati. Dawk il-kondizzjonijiet jindikaw, għall-prodotti kollha li jaqgħu taħt din it-taqsima, ix-xogħol jew l-ipproċesssar li jeħtieġ isir fuq materjali li ma joriġinawx użati fil-manifattura u japplikaw biss fir-rigward ta' dawn il-materjali. Jekk xi prodott li kiseb l-istatus ta' oriġini billi laħaq il-kondizzjonijiet imniżżla fil-lista jintuża fil-manifattura ta' xi prodott ieħor, il-kondizzjonijiet japplikaw għall-prodott li ġie inkorporat fih u ma japplikawx għalih, u m'għandhom jiġu meqjusa bl-ebda mod il-materjali li ma joriġinawx li setgħu intużaw fil-manifattura tiegħu. L-Artikolu 101 1. Mingħajr preġudizzju għall-paragrafu 2, ix-xogħlijiet li ġejjin għandhom jitqiesu li m'humiex xogħol jew ipproċessar biżżejjed biex jagħtu status ta' prodotti li joriġinaw, kemm jekk il-kondizzjonijiet mitluba mill-Artikolu 100 ġew issodisfati u kemm le: (a) xogħol li jiżgura ż-żamma tal-prodotti f'kondizzjoni tajba waqt it-trasport u l-ħażna (ventilazzjoni, tifrix, tnixxif, tkessiħ, tqegħid fil-melħ, dijossidu tal-kubrit u soluzzjonijiet oħra milwiema, tneħħija ta' partijiet imħassra u xogħlijiet bħal dawn); (b) xogħlijiet sempliċi li jikkonsistu fit-tneħħija ta' trab, tgħarbil jew tgħażil, għażla, klassifikazzjoni, tqabbil (inkluż it-tiswir ta' settijiet ta' oġġetti), ħasil, żebgħa, tqattigħ; (ċ) (i) tibdil fl-imballaġġ u tkissir u tgħaqqid ta' pakketti, (ii) tqegħid sempliċi fi fliexken, fliexken bl-għonq dejjaq, boroż, kaxxetti, kaxex, tqegħid fuq kartuniet jew bordijiet, eċċ., u kull operazzjoni sempliċi oħra ta' imballaġġ; (d) twaħħil ta' marki, tikketti u sinjali oħra bħal dawn li jiddistingwu fuq il-prodotti jew il-pakketti tagħhom; (e) taħlit sempliċi ta' prodotti, kemm ta' kwalitajiet differenti kemm le, meta wieħed jew aktar mill-komponenti tat-taħlita ma jilħaqx il-kondizzjonijiet stabbiliti f'din it-taqsima biex jippermettilhom li jitqiesu bħala li oriġinaw minn xi repubblika benefiċjarja jew mill-Komunità; (f) tagħqid sempliċi ta' partitjiet biex jagħmlu prodott sħiħ; (g) tagħqid ta' żewġ operazzjonijiet jew aktar speċifikati f'(a) sa (f); (h) tbiċċir ta' annimali. 2. L-operazzjonijiet kollha li jsiru jew f'xi repubblika benefiċjarja jew fil-Komunità fuq xi prodott speċifikat għandhom jittieħdu flimkien meta jkun qed jiġi stabbilit jekk ix-xogħol jew l-ipproċessar li għadda minnu dak il-prodott għandux jitqies li mhux biżżejjed skond it-tifsira tal-paragrafu 1. L-Artikolu 101a 1. L-unità ta' kwalifika biex jiġu applikati d-dispożizzjonijiet ta' din it-taqsima għandha tkun il-prodott partikulari li jitqies bħala l-unità bażika meta tiġi stabbilita l-klassifikazzjoni bl-użu tan-Nomenklatura Armonizzata. Għalhekk, isegwi li: (a) meta xi prodott magħmul minn xi grupp jew għaqda ta' xi oġġetti huwa kklassifikat skond it-termini tas-Sistema Armonizzata f'intestatura waħda, l-oġġett kollu jagħmel l-unità ta' kwalifika; (b) meta xi kunsinna tikonsisti f'numru ta' prodotti identiċi klassifikati taħt l-istess intestatura tas-Sistema Armonizzata, kull prodott għandu jittieħed għal rasu meta jiġu applikati d-dispożizzjonijiet ta' din it-Taqsima. 2. Meta, skond ir-regola ġenerali 5 tas-Sistema Armonizzata, l-ippakkjar jiddaħħal mal-prodott għall-iskopijiet ta' klassifika, għandu jiddaħħal għall-iskopijiet li tiġi stabbilita l-oriġini. L-Artikolu 102 1. B'deroga mid-dispożizzjonijiet ta' l-Artikolu 100, materjali li ma joriġinawx jistgħu jintużaw fil-manifattura ta' xi prodott speċifikat, sakemm il-valur kollu tagħhom ma jaqbiżx il-10 % tal-prezz tal-prodott ex-works. Meta, fil-lista, jingħata perċentwal wieħed jew aktar għall-akbar valur ta' materjali li ma joriġinawx, dawn il-perċentwali ma jistgħux jinqabżu bl-applikazzjoni ta' l-ewwel sottoparagrafu. 2. Il-paragrafu 1 ma japplikax għall-prodotti li jaqgħu fil-Kapitoli 50 sa 63 tas-Sistema Armonizzata. L-Artikolu 103 Aċċessorji, spare parts u għodda mibgħuta ma' xi biċċa makkinarju, magna, apparat jew karrozza li jagħmlu parti mill-armar normali u li huma inklużi fil-prezz jew li għalihom m'hemmx fattura separata għandhom jitqiesu bħala ħaġa waħda ma' l-armar, il-magna, l-apparat jew il-karrozza konċernati. L-Artikolu 104 Settijiet, skond kif definiti fir-regola ġenerali 3 tas-Sistema Armonizzata, jitqiesu li oriġinaw meta l-prodotti kollha li jiffurmawhom ikunu joriġinaw. B'danakollu, meta xi sett ikun jikkonsisti f'xi prodotti li joriġinaw u oħrajn li ma joriġinawx, is-sett kollu jitqies li joriġina sakemm il-valur tal-prodotti li ma joriġinawx ma jaqbiżx il-15 % tal-prezz ex-works tas-sett. L-Artikolu 105 Biex jiġi stabbilit jekk xi prodott huwiex prodott li joriġina, m'hemmx għalfejn jiġi stabbilit l-oriġini ta' dawn li ġejjin li jistgħu jintużaw fil-manifattura tiegħu: (a) enerġija u karburanti; (b) impjant u tagħmir; (ċ) magni u għodda; (d) oġġetti li ma jidħlux, u li m'humiex maħsuba li jidħlu, fil-kompożizzjoni finali tal-prodott. L-Artikolu 106 Il-kondizzjonijiet imniżżla f'din it-taqsima biex jinkiseb l-istatus ta' oriġini għandhom jibqgħu jintlaħqu dejjem fir-repubblika benefiċjarja jew fil-Komunità. Jekk il-prodotti li joriġinaw esportati mir-repubblika benefiċjarja jew mill-Komunità lejn pajjiż ieħor jintbagħtu lura, għandhom jitqiesu bħala li ma joriġinawx sakemm ma jistax jintwera b'mod li jissodisfa l-awtoritajiet kompetenti li: - il-prodotti li ntbagħtu lura huma l-istess li ġew esportati, u - m'għaddew minn ebda xogħol ulterjuri aktar milli huwa meħtieġ biex jinżammu f'kondizzjoni tajba meta jkunu f'dak il-pajjiż jew waqt li jkunu qegħdin jiġu esportati. L-Artikolu 107 1. Dawn li ġejjin għandhom jitqiesu bħala li ġew trasportati direttament mir-repubblika benefiċjarja lejn il-Komunità jew mill-Komunità lejn ir-repubblika benefiċjarja: (a) prodotti trasportati mingħajr ma jgħaddu mit-territorju ta' ebda pajjiż ieħor; (b) prodotti li jiffurmaw kunsinna waħda trasportata minn ġewwa t-territorju ta' pajjiżi li m'humiex ir-repubblika benefiċjarja jew il-Komunità, permezz ta', jekk tinqala' l-okkażjoni, ġarr bil-baħar jew ħażna temporanja f'dawk il-pajjiżi, sakemm il-prodotti jibqgħu taħt is-sorveljanza ta' l-awtoritajiet doganali fil-pajjiż li jgħaddu minnu jew fejn jinħażnu u ma jsirilhomx xogħol ieħor ħlief li jinħattu, jitgħabbew mill-ġdid jew xi xogħol ieħor intenzjonat biex jinżammu f'kondizzjoni tajba; (ċ) prodotti li jiġu trasportati minn ġo xi pipeline bla waqfien minn ġewwa xi territorju ieħor li mhux dak tar-repubbllika benefiċjarja li tkun qiegħda tesporta jew tal-Komunità. 2. Xhieda li l-kondizzjonijiet imniżżla fil-paragrafu 1(b) ġew milħuqa għandha tingħata lill-awtoritajiet kompetenti doganali billi jingħataw: (a) dokument wieħed ta' trasport li jkopri l-passaġġ mill-pajjiż li jkun qiegħed jesporta minn gewwa l-pajjiż li jgħaddi minnu; u (b) ċertifikat maħruġ mill-awtoritajiet doganali tal-pajjiż li jgħaddi minnu: - li jagħti deskrizzjoni eżatta tal-prodotti, - li jagħti d-dati ta' meta tħattew u reġgħu tgħabbew il-prodotti u, fejn japplika, l-ismijiet tal-bastimenti, jew il-mezzi l-oħra tat-trasport użati, u - li jattesta l-kondizzjonijiet li taħthom il-prodotti baqgħu fil-pajjiż li għaddew minnu; (ċ) jew, jekk dan ma jistax isir, kull dokument ieħor ta' prova. L-Artikolu 108 1. Il-prodotti li joriġinaw, mibgħuta minn xi repubblika benefiċjarja għall-wiri f'xi pajjiż ieħor u mibjugħa wara l-wirja għall-importazzjoni fil-Komunità, igawdu meta jiġu importati mill-preferenzi tat-tariffa msemmiija fl-Artikolu 98, sakemm jissodisfaw il-kondizzjonijiet mitluba f'din it-taqsima li tagħtihom id-dritt li jingħarfu bħala li oriġinaw minn dik ir-repubblika benefiċjarja u sakemm jintwera b'mod li jissodisfa l-awtoritajiet kompetenti doganali tal-Komunità li: (a) l-esportatur ikkunsinna l-prodotti mir-repubblika benefiċjarja direttament lejn il-pajjiż li fih ssir il-wirja u li wrihom hemmhekk; (b) il-prodotti nbiegħu jew ġew mgħoddija b'xi mod ieħor minn dak l-esportatur lil xi persuna fil-Komunità; (ċ) il-prodotti ġew ikkunsinnati waqt il-wirja jew minnufih warajha lill-Komunità fl-istat li ntbagħtu għall-wirja; (d) il-prodotti, minn meta ġew ikkunsinnati għall-wirja, ma ntużawx għal xi skop ieħor li mhux dak li jintwerew fil-wirja. 2. Ċertifikat ta' moviment EUR.1 għandu jingħata lill-awtoritajiet doganali tal-Komunità b'mod normali. L-isem u l-indirizz tal-wirja għandhom jitniżżlu fuqu. Fejn huwa meħtieġ, tista' tintalab iżjed xhieda dokumentarja dwar in-natura tal-prodotti u l-kondizzjonijiet li ntwerew taħthom. 3. Il-paragrafu 1 japplika għal kull wirja kummerċjali, industrijali, tal-biedja jew tas-snajja, fiera jew wirja pubblika ta' din ix-xorta jew mostra li m'hijiex organizzata għal skopijiet privati fi ħwienet jew postijiet tan-negozju bil-għan li jinbiegħu prodotti ta' barra, u li waqthom il-prodotti jibqgħu taħt il-kontroll ta' l-awtoritajiet doganali. Subsezzjoni Prova ta' l-oriġini L-Artikolu 109 Il-prodotti li joriġinaw fir-repubblika benefiċjarja jgawdu mill-preferenzi tat-tariffa msemmija fl-Artikolu 98, meta jagħtu jew: (a) ċertifikat ta' moviment EUR.1, li jidher kampjun tiegħu fl-Anness 21, jew (b) fil-każijiet speċifikati fl-Artikolu 116(1), dikjarazzjoni, li t-test tagħha jidher fl-Anness 22, mogħtijamill-esportatur fuq fattura, nota tal-kunsinna jew xi dokument kummerċjali ieħor li jiddiskrivi l-prodotti konċernati f'biżżejjed dettal biex jippermettu li jingħarfu (hawnhekk iżjed 'il quddiem imsejħa "dikjarazzjoni b'fattura"). (a) ĊERTIFIKAT TA' MOVIMENT EUR.1 L-Artikolu 110 1. Il-prodotti li joriġinaw skond it-tifsira ta' din it-taqsima għandhom id-dritt, meta jiġu importati fil-Komunit à, li jgawdu mill-preferenzi tat-tariffa msemmija fl-Artikolu 98, sakemm ġew trasportati direttament skond it-tifsira ta' l-Artikolu 107, wara li jingħata iċ-ċertifikat ta' moviment EUR.1 maħruġ mid-dwana jew minn xi awtoritajiet oħra kompetenti tal-gvern ta' l-Albanija, il-Bożnijau Ħerżegovina, il-Kroazja, dik li kienet ir-Repubblika Jugoslava tal-Maċedonja jew l-Islovenja, bil-kondizzjoni li dawk ir-repubbliki benefiċjarji: - għaddew lill-Kummissjoni l-informazzjoni mitluba mill-Artikolu 121, u - jgħinu lill-Komunità billi jippermettu lill-awtoritajiet doganali ta' l-Istati Membri jivverifikaw l-awtentiċità tad-dokument jew l-eżattezza ta' l-informazzjoni dwar l-oriġini vera tal-prodotti konċernati. 2. Ċertifikat ta' moviment EUR.1 jista' jinħareġ biss meta jista' jservi bħala xhieda dokumentarja mitluba għall-iskopijiet tal-preferenzi ta' tariffa msemmija fl-Artikolu 98. 3. Ċertifikat ta' moviment EUR.1 għandu jinħareġ biss wara applikazzjoni bil-miktub mill-esportatur jew mir-rappreżentant awtorizzat tiegħu. Din l-applikazzjoni għandha ssir fuq formola, li jidher kampjun tagħha fl-Anness 21, li għandha timtela b'mod konformi mad-dispożizzjonijiet ta' din is-sotto-taqsima. L-applikazzjonijiet għaċ-ċertifikat ta' moviment EUR.1 għandhom jinżammu għal perjodu minimu ta' tliet snin mill-awtoritajiet kompetenti tar-repubblika benefiċjarja jew l-Istat Membru esportatur. 4. L-esportatur jew ir-rappreżentant awtorizzat tiegħu għandu jagħti ma' l-applikazzjoni tiegħu dokumenti xierqa ta' appoġġ li jippruvaw li l-prodotti li sejrin jiġu esportati jikkwalifikaw għall-ħruġ ta' ċertifikat ta' moviment EUR.1. L-esportatur għandu jimpennja ruħu li jagħti, fuq talba ta' l-awtoritajiet kompetenti, kull xhieda supplimentari li jistgħu jeħtieġu għall-iskop li jistabbilixxu l-korrettezza ta' l-istatus ta' oriġini tal-prodotti li għandhom id-dritt għal trattament preferenzjali u għandu jimpenja ruħu li jaċċetta kull spezzjoni tal-kontijiet tagħhom u kull kontroll mill-istess awtoritajiet taċ-ċirkostanzi li fihom inkisbu l-prodotti. 5. Iċ-ċertifikat ta' moviment EUR.1 għandu jinħareġ mill-awtoritajiet kompetenti tal-gvern tar-repubbliki benefiċjarji jew mill-awtoritajiet doganali ta' l-Istat Membru li qiegħed jesporta, jekk il-prodotti li sejrin jiġu esportati jistgħu jitqiesu bħala prodotti li joriġinaw skond it-tifsira ta' din it-taqsima. 6. Minħabba li ċ-ċertifikat ta' moviment EUR.1 jikkostitwixxi xhieda dokumentarja għall-applikazzjoni ta' l-arranġamenti preferenzjali mniżżla fl-Artikolu 98, hija r-responsabbiltà ta' l-awtoritajiet kompetenti tal-gvern tar-repubblika benefiċjarja jew l-awtoritajiet doganali ta' l-Istat Membru li qiegħed jesporta biex jieħdu l-passi kollha meħtieġa biex jivverifikaw l-oriġini tal-prodotti u biex jivverifikaw id-dikjarazzjonijiet l-oħra kollha mniżżla fiċ-ċertifikat. 7. Għall-iskop li jivverifikaw jekk il-kondizzjonijiet imniżżla fil-paragrafu 5 ġewx issodisfati, l-awtoritajiet kompetenti tal-gvern tar-repubblika benefiċjarja jew l-awtoritajiet doganali ta' l-Istat Membru li qiegħed jesporta għandhom id-dritt li jitolbu kull xhieda dokumentarja jew li jwettqu kull kontroll li jidhrilhom li huwa xieraq. 8. Hija r-responsabbiltà ta' l-awtoritajiet kompetenti tal-gvern tar-repubblika benefiċjarja jew ta' l-awtoritajiet doganali ta' l-Istat Membru esportatur li jiżguraw li l-formoli msemmija fil-paragrafu 1 jimtlew kif imiss. 9. Id-data tal-ħruġ taċ-ċertifikat ta' moviment EUR.1 għandha titniżżel fil-parti taċ-ċertifikat riservata għall-awtoritajiet doganali. 10. Iċ-ċertifikat ta' moviment EUR.1 għandu jinħareġ mill-awtoritajiet kompetenti tar-repubblika benefiċjarja jew mill-awtoritajiet doganali ta' l-Istat Membru li qiegħed jesporta meta l-prodotti li għandu x'jaqsam magħhom jiġu esportati. Għandu jkun disponibbli għall-esportatur malli ssir jew tiġi żgurata l-esportazzjoni. L-Artikolu 111 Meta, fuq talba ta' l-importatur u bil-kondizzjonijiet stabbiliti mill-awtoritajiet doganali tal-pajjiż li qiegħed jimporta, il-prodotti żarmati jew mhux immuntati skond it-tifisra tar-regola ġenerali 2(a) tas-Sistema Armonizzata u li jaqgħu taħt it-Taqsima XVI jew XVII jew taħt l-intestatura Nru 7308 jew 9406 tas-Sistema Armonizzata jiġu importati biċċa biċċa, prova waħda ta' oriġini għal dawn il-prodotti għandha tingħata lill-awtoritajiet doganali meta tiġi importata l-ewwel kunsinna. L-Artikolu 112 Il-provi ta' l-oriġini għandhom jingħataw lill-awtoritajiet doganali ta' l-Istat Membru li qed jimporta b'mod konformi mal-proċeduri stabbiliti fl-Artikolu 62 tal-Kodiċi. L-awtoritajiet imsemmija jistgħu jitolbu prova ta' l-oriġini u jistgħu jitolbu wkoll li d-dikjarazzjoni ta' l-importazzjoni jkun hemm magħha dikjarazzjoni mill-importatur li tgħid li l-prodotti jissodisfaw il-kondizzjonijiet mitluba biex tiġi applikata din it-taqsima. L-Artikolu 113 1. B'deroga mill-Artikolu 110(10), ċertifikat ta' moviment EUR.1 jista' f'każijiet mhux tas-soltu jinħareġ wara li jiġu esportati l-prodotti li għandu x'jaqsam magħhom jekk: (a) ma nħariġx fiż-żmien ta' l-esportazzjoni minħabba żbalji jew nuqqasijiet involontarji jew ċirkostanzi speċjali; jew (b) jintwera b'mod li jissodisfa lill-awtoritajiet kompetenti li nħareġ ċertifikat ta' moviment EUR.1 iżda dan ma' ġiex aċċettat fil-ħin ta' l-importazzjoni minħabba raġunijiet tekniċi. 2. L-awtoritajiet kompetenti jistgħu joħorġu ċertifikat ta' moviment EUR.1 b'lura biss jekk wara li jivverifkaw li l-informazzjoni mogħtija fl-applikazzjoni ta' l-esportatur taqbel ma' dik fil-fajl ta' l-esportazzjoni korrispondenti u li ċ-ċertifikat ta' moviment EUR.1 li jissodisfa d-dispożizzjonijiet ta' din it-taqsima ma nħariġx meta l-prodotti konċernati ġew esportati. 3. Iċ-ċertifikati ta' moviment EUR.1 maħruġa b'lura għandhom jiġu attestati b'waħda mill-frażijiet li ġejjin: - , - , - , - , - , - , - , - , - , - , - . 4. L-attestazzjoni imsemmija fil-paragrafu 3 għandha tiddaħħal fil-kaxxa tar-"Rimarki" taċ-ċertifikat ta' moviment EUR.1. L-Artikolu 114 1. Fil-każ li jinsteraq, jintilef jew jinqered xi ċertifikat ta' moviment EUR.1, l-esportatur jista' japplika lill-awtoritajiet kompetenti li jkunu ħarġuh, biex jinħareġ ieħor bħalu fuq il-bażi tad-dokumenti ta' l-esportazzjoni li jkollhom f'idejhom. 2. Id-duplikat maħruġ b'dan il-mod għandu jiġi attestat b'waħda mill-kelmiet li ġejjin: - , - , - , - , - , - , - , - , - , - , - . 3. L-attestazzjoni imsemmija fil-paragrafu 2 għandha tiddaħħal fill-kaxxa tar-"Rimarki" taċ-ċertifikat ta' moviment EUR.1. 4. Id-duplikat li għandu jkollu d-data tal-ħruġ taċ-ċertifikat ta' moviment oriġinali, jibda jkollu effett minn dik id-data. L-Artikolu 115 Meta xi prodotti li joriġinaw jitqiegħdu taħt il-kontroll ta' l-uffiċju doganali fil-Komunità, għandu jkun possibbli li l-prova oriġinali ta' l-oriġini tinbidel b'ċertifkat ta' moviment EUR.1 wieħed jew aktar għall-iskop li jintbagħtu dawk il-prodotti kollha jew xi parti minnhom xi mkien ieħor fil-Komunità. Iċ-ċertifikat(i) ta' moviment EUR.1 li jeħodlu(jeħdulu) postu jinħareġ mill-uffiċċju doganali li taħt il-kontroll tiegħu jitqiegħdu l-prodotti. (b) DIKJARAZZJONI B'FATTURA L-Artikolu 116 1. Id-dikjarazzjoni b'fattura tista' tinħareġ: (a) minn xi esportatur approvat tal-Komunità skond it-tifsira ta' l-Artikolu 117, jew (b) minn kull esportatur għal kull kunsinna li tikkonsisti f'pakkett wieħed jew aktar li jkun fihom prodotti li joriġinaw li l-valur totali tagħhom ma jaqbiżx is-6000 EURO, u bil-kondizzjoni li l-għajnuna msemmija fl-Artikolu 110(1) tapplika għal din il-proċedura. 2. Dikjarazzjoni b'fattura tista' tinħareġ jekk il-prodotti konċernati jistgħu jitqiesu bħala li oriġinaw fil-Komunità jew f'xi repubblika benefiċjarja u li jissodisfaw il-kondizzjonijiet l-oħra mitluba minn din it-taqsima. 3. L-esportatur li jagħmel id-dikjarazzjoni b'fattura għandu jkun lest li jagħti f'kull ħin, fuq it-talba ta' l-awtoritajiet doganali jew l-awtoritajiet oħra kompetenti tal-gvern tal-pajjiż esportatur, kull dokument xieraq li jipprova l-istatus ta' oriġini tal-prodotti konċernati kif ukoll li ġew isodisfati l-kondizzjonijiet l-oħra mitluba minn din it-taqsima. 4. Id-dikjarazzjoni b'fattura għandha ssir mill-esportatur billi jittajpja, jittimbra jew jistampa fuq il-fattura, in-nota tal-kunsinna jew dokument kummerċjali ieħor, id-dikjarazzjoni, li t-test tagħha jidher fl-Anness 22, u juża waħda mill-verżjonijiet lingwistiċi mniżżla f'dak l-Anness u b'mod konformi mad-dispożizzjonijiet tal-liġi domestika tal-pajjiż esportatur. Jekk id-dikjarazzjoni tkun miktuba bl-idejn, għandha tinkiteb bl-inka, b'ittri stampati. 5. Id-dikjarazzjonijiet b'fattura għandu jkollhom il-firma oriġinali ta' l-esportatur miktuba bl-idejn. Madanakollu, esportatur approvat skond it-tifsira ta' l-Artikolu 117 m'għandux bżonn jiffirma dawn id-dikjarazzjonijiet kemm-il darba jagħti lill-awtoritajiet doganali impenn bil-miktub li jaċċetta r-responsabbiltà kollha għal kull dikjarazzjoni b'fattura li tidentifikah daqs li kieku kienet iffirmata bl-idejn minnu. 6. Fil-każijiet imsemmija fil-paragrafu 1(b), l-użu tad-dikjarazzjoni b'fattura jaqa' taħt il-kondizzjonijiet speċjali li ġejjin: (a) trid issir dikjarazzjoni b'fattura għal kull kunsinna; (b) jekk l-oġġetti li jkunu jinsabu fil-kunsinna diġà jkunu għaddew minn verifika fil-pajjiż esportatur b'referenza għad-definizzjoni ta' "prodotti li joriġinaw", l-esportatur jista' jirreferi għal dan il-kontroll fid-dikjarazzjoni b'fattura. Id-dispożizzjonijiet ta' l-ewwel sottoparagrafu ma jeżentawx lill-esportaturi milli jaderixxu ma' kull formalità oħra mitluba mir-regolamenti doganali jew tal-posta. L-Artikolu 117 1. L-awtoritajiet doganali fil-Komunità jistgħu jawtorizzaw lil kull esportatur, hawnhekk iżjed 'il quddiem imsejjaħ "l-esportatur approvat", biex jibgħat ta' sikwit bil-baħar prodotti li joriġinaw fil-Komunità skond it-tifisira ta' l-Artikolu 98(2), u li joffri, b'mod li jissodisfa l-awtoritajiet doganali, il-garanziji kollha meħtieġa biex jivverifikaw l-istatus ta' oriġini tal-prodotti kif ukoll li ntlaħqu l-kondizzjonijiet l-oħra mitluba minn din it-taqsima, biex jagħmlu d-dikjarazzjonijiet b'fattura, ikun x'ikun il-valur tal-prodott konċernat. 2. L-awtorijitajiet doganali jistgħu jagħtu status ta' esportatur approvat taħt il-kondizzjonijiet kollha li jidhrilhom xierqa. 3. L-awtorjitajiet doganali għandhom jassenjaw lill-esportatur approvat numru ta' l-awtorizzazzjoni doganali li għandu jidher fid-dikjarazzjoni b'fattura. 4. L-awtoritajiet doganali għandhom jissorveljaw l-użu ta' l-awtorizzazzjoni mill-esportatur approvat. 5. L-awtoritajiet doganali jistgħu jirtiraw l-awtorizzazzjoni f'kull ħin. Dan għandhom jagħmluh meta l-esportatur approvat ma jibqax joffri l-garanziji msemmija fil-paragrafu 1 jew ma jħarisx il-kondizzjonijiet imsemmija fil-paragrafu 2, jew b'xi mod ieħor jagħmel użu ħażin mill-awtorizzazzjoni. L-Artikolu 118 1. Il-prova ta' l-oriġini hija valida għal erba' xhur mid-data tal-ħruġ fil-pajjiż esportatur, u għandha tingħata f'dan il-perjodu lill-awtoritajiet doganali tal-pajjiż li qed jimporta. 2. Provi ta' l-oriġini li jingħataw lill-awtoritajiet doganali tal-pajjiż li qed jimporta wara l-aħħar data għall-preżentazzjoni speċifikata fil-paragrafu 1 jistgħu jintlaqgħu għall-iskop li jiġu applikati l-preferenzi ta' tariffa msemmija fl-Artikolu 98, meta n-nuqqas li jingħataw dawn id-dokumenti sad-data ta' l-aħħar imsemmija kien minħabba xi ċirkostanzi mhux tas-soltu. 3. F'każijiet oħra ta' preżentazzjoni wara ż-żmien, l-awtoritatjiet doganali tal-pajjiż li qed jimporta jistgħu jilqgħu l-provi ta' l-oriġini meta l-prodotti ngħataw qabel din id-data ta' l-aħħar. 4. Fuq it-talba ta' l-importatur u wara li jiġu kkunsidrati l-kondizzjonijiet stabbiliti mill-awtoritajiet doganali ta' l-Istat Membru li jkun qed jimporta, prova waħda ta' oriġini tista' tingħata lill-awtoritajiet doganali fil-waqt ta' l-importazzjoni ta' l-ewwel kunsinna meta l-oġġetti: (a) ikunu impurtati fil-qafas ta' tkattir tan-negozju ta' sikwit u kontinwu ta' valur kummerċjali sinifikanti; (b) ikunu mdaħħla fl-istess kuntratt ta' bejgħ, il-partijiet ta' dan il-kuntratt stabbiliti fil-pajjiż esportatur jew fil-Komunità; (ċ) huma klassifikati taħt l-istess kodiċi (tmien ċifri) tan-Nomenklatura Magħquda; (d) jiġu biss mingħand l-istess esportatur, huma maħsuba għall-istess importatur, u jgħaddu mill-formalitajiet ta' dħul ta' l-istess uffiċċju doganali fil-Komunità. Din il-proċedura tapplika għall-kwantitajiet u għall-perjodi stabbiliti mill-awtoritajiet doganali kompetenti. Dan il-perjodu ma jistax, f'ebda ċirkostanza, jaqbeż it-tliet xhur. L-Artikolu 119 1. Prodotti mibgħuta f'pakketti żgħar minn persuna privata lil nies privati jew li jagħmlu parti mill-bagalji personali ta' vjaġġatur huma meqjusa bħala prodotti li joriġinaw li jibbenefikaw mill-preferenzi ta' tariffa msemmija fl-Artikolu 98 mingħajr il-bżonn li jingħata ċertifikat ta' moviment EUR.1 jew dikjarazzjoni b'fattura, sakemm dawn il-prodotti m'humiex importati għal skopijiet ta' negozju u ġew dikjarati li jissodisfaw il-kondizzjonijiet mitluba biex tiġi applikata din it-taqsima, u meta m'hemm ebda dubju dwar il-verità ta' din id-dikjarazzjoni. 2. L-importazzjoni li ssir kultant u li tikkonsisti biss fi prodotti għall-użu personali ta' min jirċevihom jew vjaġġaturi jew il-familji tagħhom ma jitqisux bħala oġġetti importati għal skop ta' negozju jekk jidher ċar min-natura u l-kwantità tal-prodotti li m'hemm ebda skop kummerċjali maħsub. Barraminnhekk, il-valur totali tal-prodotti m'għandux jaqbeż il-EUR 500 fil-każ ta' pakketti żgħar u l-EUR 1200 fil-każ ta' prodotti li jagħmlu parti mill-bagalji personali ta' vjaġġatur. L-Artikolu 120 Is-sejba ta' differenzi żgħar bejn dak li tniżżel fil-prova ta' oriġini u dak imniżżel fid-dokumenti mogħtija lill-uffiċċju doganali bl-iskop li jsiru l-formalitajiet għall-importazzjoni tal-prodotti ma jagħmilx il-prova ta' l-oriġini ipso facto nulla jekk jiġi stabbilit f'waqtu li d-dokument ma jikkorispondix mal-prodotti mogħtija. Żbalji formali ovvji bħal żbalji ta' ttajpjar fuq prova ta' oriġini m'għandhomx iwasslu biex dan id-dokument jiġi irrifjutat jekk dawn l-iżbalji m'humiex tali li jqajmu dubji dwar ir-reqqa tad-dikjarazzjonijiet magħmula f'dak id-dokument. Is-Sotto-Taqsima 3 Metodi ta' kooperazzjoni amministrattiva L-Artikolu 121 1. Ir-repubbliki benefiċjarji għandhom jinfurmaw lill-Kummissjoni bl-ismijiet u l-indirizzi ta' l-awtoritajiet tal-gvern li jinsabu fit-territorju tagħhom li għandhom id-dritt li joħorġu ċertifikati ta' moviment EUR.1, flimkien ma' kampjuni stampati tat-timbri użati minn dawk l-awtoritajiet, u l-ismijiet u l-indirizzi ta' l-awtoritajiet relevanti tal-gvern li huma responsabbli għall-kontroll taċ-ċertifikati ta' moviment EUR.1 u d-dikjarazzjonijiet b'fattura. It-timbri huma validi mid-data li fiha l-Kummissjoni jaslulha l-kampjuni. Il-Kummissjoni għandha tgħaddi din l-informazzjoni lill-awtoritajiet doganali ta' l-Istati Membri. Meta dawn il-komunikazzjonijiet isiru fil-qafas ta' xi emenda għall-komunikazzjonijiet li saru qabel, il-Kummissjoni għandha tindika d-data tad-dħul ta' l-użu ta' dawk it-timbri ġodda skond l-ordnijiet mogħtija mill-awtoritajiet kompetenti tal-gvern tar-repubbliki benefiċjarji. Din l-informazzjoni hija għall-użu uffiċjali; iżda meta l-oġġetti jkunu sejrin jiġu rilaxxati għaċ-ċirkolazzjoni ħielsa, l-awtoritajiet doganali konċernati jistgħu jippermettu lill-importatur jew lir-rappreżentant awtorizzat tiegħu għal dan li jikkonsulta t-timbri kampjuni tat-timbri msemmija f'dan il-paragrafu. 2. Il-Kummissjoni għandha tibgħat, lir-repubbliki benefiċjarji, il-marki kampjun tat-timbri użati mill-awtoritajiet doganali ta' l-Istati Membri għall-ħruġ taċ-ċertifikati ta' moviment EUR.1. L-Artikolu 122 1. Il-verifiki sussegwenti taċ-ċertifikati ta' moviment EUR.1 u ta' dikjarazzjonijiet b'fattura isiru każwalment jew kull meta l-awtoritajiet doganali fl-Istat Membru li jkun qiegħed jimporta jew l-awtoritajiet kompetenti tal-gvern tar-repubblika benefiċjarja jkollhom dubji raġonevoli dwar l-awtentiċità tad-dokumenti, l-istatus ta' oriġini tal-prodotti konċernati jew jekk ġewx issodisfati l-kondizzjonijiet l-oħra mitluba minn din it-taqsima. 2. Għall-iskopijiet ta' l-implimentazzjoni tad-disposizzjoniiet tal-paragrafu 1, l-awtoritajiet kompetenti fl-Istat Membru li jkun qiegħed jimporta jew ir-repubblika benefiċjarja għandhom jibagħtu lura ċ-ċertifikat ta' moviment EUR.1 u l-fattura, jekk tkun ingħatat, id-dikjarazzjoni b'fattura, jew kopja ta' dawn id-dokumenti, lill-awtoritatjiet kompetenti fir-repubblika benefiċjarja li qiegħda tesporta jew l-Istat Membru, u jagħtu, fejn ikun xieraq, ir-raġunijiet għat-talba. Kull dokument u informazzjoni miksuba li jissuġġerixxu li l-informazzjoni mogħtija dwar il-prova ta' l-oriġini hija żbaljata għandhom jintbagħtu bħala appoġġ għat-talba għall-verifika. Jekk l-awtoritajiet doganali ta' l-Istat Membru li qiegħed jimporta jiddeċiedu li jżommu l-għotja tal-preferenzi ta'tariffa msemmija fl-Artikolu 98 waqt li jkunu qegħdin jistennew ir-riżultati tal-verifika, ir-rilaxx tal-prodotti għandu jiġi offrut lill-importatur bla ħsara għall-miżuri kollha kawtelatorji meqjusa li huma meħtieġa. 3. Meta xi applikazzjoni għall-verifika sussegwenti tkun saret b'mod konformi mal-paragrafu 1, din il-verifika għandha ssir u r-riżultati għandhom jintbagħtu lill-awtoritajiet doganali ta' l-Istati Membri importaturi jew l-awtoritajiet kompetenti tal-gvern tar-repubblika benefiċjarja importatriċi sa mhux aktar tard minn sitt xhur. Ir-riżultati għandhom ikunu hekk li jistabilixxu jekk il-prova ta' l-oriġini konċernata tapplikax għall-prodotti li fil-fatt ġew esportati u jekk dawn il-prodotti jistgħux jitqiesu bħala li oriġinaw fir-repubblika benefiċjarja jew fil-Komunità. 4. Jekk f'każijiet ta' dubju raġonevoli ma jkunx hemm tweġiba fi żmien is-sitt xhur speċifikati fil-paragrafu 3 jew jekk it-tweġiba ma jkunx fiha biżżejjed informazzjoni biex tistabbilixxi l-awtentiċità tad-dokument konċernat jew il-veru oriġini tal-prodotti, għandu jintbagħat komunikat ieħor lill-awtoritajiet kompetenti. Jekk wara t-tieni komunikat ir-riżultati tal-verifika ma jintbagħtux lill-awtoritajiet li għamlu t-talba fi żmien erba' xhur, jew jekk dawn ir-riżultati ma jippermettux li l-awtentiċità tad-dokument konċernat jew il-veru oriġini tal-prodotti jiġu stabbiliti, l-awtoritajiet li jkunu qegħdin jagħmlu t-talba għandhom, ħlief f'ċirkostanzi mhux tas-soltu, jirrifjutaw id-dritt għall-preferenzi tat-tariffa. 5. Meta l-proċedura tal-verifika jew kull informazzjoni oħra disponibbli tidher li tindika li d-dispożizzjonijiet ta' din it-taqsima nkisru, ir-repubblika benefiċjarja esportatriċi għandha, minn rajha jew fuq talba tal-Komunità, tagħmel l-investigazzjonijiet xierqa jew tirranġa biex isiru dawn l-investigazzjonijiet bl-urġenza li jkun hemm bżonn biex tidentifika u tipprevieni dan il-ksur. Għal dan l-iskop, il-Komunità tista' tipparteċipa fl-investigazzjonijiet. 6. Għall-iskopijiet tal-verifika sussegwenti taċ-ċertifikati ta' moviment EUR.1, għandhom jinżammu kopji taċ-ċertifikati kif ukoll tad-dokumenti ta' l-esportazzjoni li għandhom x'jaqsmu magħhom għal perjodu minimu ta' tlett snin mill-awtoritajiet kompetenti tal-gvern tar-repubblika benefiċjarja esportatriċi jew mill-awtoritajiet doganali ta' l-Istat Membru esportatur. Is-Sotto-Taqsima 4 Ċeuta u Melilla L-Artikolu 123 1. Il-kelma "Komunità" użata f'din it-taqsima ma tapplikax għal Ceuta u Melilla. Il-kliem prodotti li joriġinaw fil-Komunità ma japplikax għall-prodotti li joriġinaw f'Ceuta u Melilla. 2. Din it-taqsima għandha tapplika mutatis mutandis biex tistabbilixxi jekk il-prodotti jistgħux jitqiesu bħala li joriġinaw fir-repubbliki benefiċjarji esportaturi li jgawdu mill-preferenzi meta importati f'Ceuta u Melilla jew li oriġinaw f'Ceuta u Melilla. 3. Ceuta u Melilla għandhom jittieħdu bħala territorju wieħed. 4. Id-dispożizzjonijiet ta' din it-taqsima dwar il-ħruġ, l-użu u l-verifika sussegwenti taċ-ċertifikati ta' moviment EUR.1 għandhom japplikaw mutatis mutandis għall-prodotti li joriġinaw f'Ceuta u Melilla. 5. L-awtoritajiet doganali Spanjoli huma responsabbli biex japplikaw din it-taqsima f'Ceuta u Melilla." 6. Fl-Artikolu 237(1) u (4), il-kliem "C1" u "C2/CP3" huwa mibdul b'"NM22" u "NM23" rispettivament. 7. Fi "Il-Parti I, Dwana — trattament jew użu approvat, it-titolu I, Rilaxx għaċ-ċirkolazzjoni libera", il-Kapitolu 2 (L-Artikoli 291 sa 308) huwa mibdul b'dan li ġej: "IL-KAPITOLU 2 L-użu finali L-Artikolu 291 1. Dan il-Kapitolu japplika fejn huwa stipulat li l-oġġetti rilaxxati għaċ-ċirkolazzjoni libera bi trattament ta' tariffa favorevoli jew b'rata ta' dazju mnaqqsa jew żero minħabba fl-użu finali tagħhom jaqgħu taħt is-sorveljanza doganali ta' l-użu finali. 2. Għall-iskopijiet ta' dan il-kapitolu: (a) "awtorizzazzjoni waħda" tfisser: awtorizzazzjoni li tinvolvi amministrazzjonijiet doganali differenti; (b) "kontijiet" tfisser: il-materjal kummerċjali, ta' taxxa jew ta' kontabilità, tad-detentur, jew informazzjoni ta' din ix-xorta miżmuma f'isimhom; (ċ) "rekords" ifisser: l-informazzjoni li fiha t-tagħrif u d-dettalji tekniċi kollha meħtieġa fuq kull mezz ikun liema jkun, li tippermetti lill-awtoritajiet doganali li jissorveljaw u jikkontrollaw ix-xogħol. L-Artikolu 292 1. L-għoti ta' trattament favorevoli ta' tariffa b'mod konformi ma' l-Artikolu 21 tal-Kodiċi għandu, fejn huwa stabbilit li l-oġġetti jaqgħu taħt is-sorveljanzi doganali ta' l-użu finali, jaqgħu taħt awtorizzazzjoni bil-miktub. Meta l-oġġetti jiġu rilaxxati għaċ-ċirkolazzjoni libera b'rata ta' dazju mnaqqsa jew żero minħabba l-użu finali tagħhom u d-dispożizzjonijiet li jkun hemm fis-seħħ jitolbu li l-oġġetti jibqgħu taħt is-sorveljanza doganali b'mod konformi ma' l-Artikolu 82 tal-Kodiċi, hija meħtieġa awtorizzazzjoni bil-miktub għall-iskopijiet tas-sorveljanzi doganali ta' l-użu finali. 2. L-applikazzjonijiet għandhom isiru bil-miktub bl-użu tal-mudell imniżżel fl-Anness 67. L-awtoritajiet doganali jistgħu jippermettu li l-applikazzjoni għat-tiġdid jew bdil issir sempliċement permezz ta' talba bil-miktub. 3. F'ċirkostanzi partikolari l-awtoritajiet doganali jistgħu jippermettu li d-dikjarazzjoni għaċ-ċirkolazzjoni libera bil-miktub jew permezz ta' metodi ta' teknika ta' ipproċessar ta' l-informazzjoni bl-użu tal-proċedura normali tkun tfisser applikazzjoni għall-awtorizzazzjoni, sakemm: - l-applikazzjoni jkun fiha biss fattura għal amminstrazzjoni doganali waħda, - l-applikant iqiegħed l-oġġetti għal kollox għal użu finali msemmi, u - il-ġestjoni tajba tax-xogħol hija mħarsa. 4. Meta l-awtoritajiet doganali jqisu li xi informazzjoni mogħtija fl-applikazzjoni m'hijiex biżżejjed, jistgħu jitolbu aktar dettalji mingħand l-applikant. B'mod speċjali, f'każijiet fejn tista' ssir applikazzjoni billi ssir dikjarazzjoni doganali, l-awtoritajiet doganali għandhom jitolbu, mingħajr preġudizzju għall-Artikolu 218, li l-applikazzjoni jkun hemm magħha dokument magħmul mid-dikjarant li tkun tinsab fih ta' mill-inqas l-informazzjoni li ġejja sakemm din l-informazzjoni ma titqiesx bħala li m'hijiex meħtieġa jew tkun ddaħħlet fid-dikjarazzjoni doganali: (a) isem u l-indirizz l-applikant, id-dikjarant u l-operatur; (b) in-natura ta' l-użu finali; (ċ) deskrizzjoni teknika ta' l-oġġetti, prodotti li jirriżultaw mill-użu finali tagħhom u l-mod kif jiġu identifikati; (d) ir-rata tal-produzzjoni mistennija jew il-metodu li bih għandha tiġi stabbilita dik ir-rata; (e) il-perjodu li fih huwa mistenni li l-oġġetti jiġu assenjati għall-użu finali tagħhom; (f) il-post fejn l-oġġetti jitqiegħdu għall-użu finali. 5. Meta ssir applikazzjoni għal awtorizzazzjoni waħda, jeħtieġ ftehim ta' l-awtoritajiet minn qabel skond il-proċedura li ġejja. L-applikazzjoni għandha tingħata lill-awtoritajiet doganali nominati għall-post - meta l-kontijiet ewlenija jinżammu biex jitħaffu l-kontrolli bbażati fuq il-verifika, u meta ssir ta' mill-anqas parti mix-xogħlijiet li jaqgħu taħt l-awtorizzazzjoni; jew - f'każijiet oħra, meta l-oġġetti jiġu assenjati għall-użu finali ordnat. Dawn l-awtoritajiet doganali għandhom jgħaddu l-applikazzjoni u l-abbozz ta' l-awtorizzazzjoni lill-awtoritajiet doganali l-oħra interessati, li għandhom jagħrfu d-data meta rċevewhom fi żmien 15-il jum. L-awtoritajiet doganali l-oħra interessati għandhom jinnotifikaw kull oġġezzjoni fi żmien 30 jum mid-data li fiha rċevew l-abbozz ta' l-awtorizzazzjoni. Meta jiġu nnotifikati xi oġġezzjonijiet fil-perjodu msemmi aktar 'il fuq u ma jintlaħaq ebda ftehim, l-applikazzjoni għandha ma tintlaqax sal-punt fejn tqajmu l-oġġezzjonijiet. L-awtoritajiet doganali jistgħu joħorġu l-awtorizzazzjoni jekk ma waslulhomx oġġezzjonijiet għall-abbozz ta' l-awtorizzazzjoni fi żmien 30 jum. L-awtoritajiet doganali li joħorġu l-awtorizzazzjoni għandhom jibagħtu kopja lill-awtoritajiet doganali kollha interessati. 6. Meta l-kriterji u l-kondizzjonijiet għall-għotja ta' awtorizzazzjoni waħda ġew miftiehma b'mod ġenerali bejn żewġ amministrazzjonijiet doganali jew aktar, dawn l-amministrazzjonijiet jistgħu jiftiehmu wkoll li minflok issir konsultazzjoni minn qabel issir biss notifika sempliċi. Din in-notifika għandha dejjem tkun biżżejjed meta tiġġedded jew tiġi revokata awtorizzazzjoni waħdanija. L-Artikolu 293 1. Awtorizzazzjoni li tuża l-mudell imniżżel fl-Anness 67 għandha tingħata lill-persuni stabbiliti fit-territorju doganali tal-Komunità, sakemm jiġu ssodisfati l-kondizzjonijiet li ġejjin: (a) l-attivitajiet intenzjonati huma konsistenti ma' l-użu finali ordnat u mad-dispożizzjonijiet għat-trasferiment ta' l-oġġetti b'mod konformi ma' l-Artikolu 296 u hija żgurata l-ġestjoni kif imiss tat-xogħol; (b) l-applikant joffri kull garanzija meħtieġa għall-ġestjoni kif imiss tat-xogħol li għandu jsir u jagħmel lilu nnifsu responsabbli għall-obbligi: - li jassenja l-oġġetti kollha jew parti minnhom għall-użu finali ordnat jew li jittrasferihom u jipprovdi xhieda li ġew assenjati jew trasferiti b'mod konformi mad-dispożizzjonijiet li hemm fis-seħħ, - li ma jagħmel xejn li m'huwiex kumpatibbli ma' l-iskop intenzjonat ta' l-użu finali ordnat, - li jagħmel notifika dwar il-fatturi kollha li jistgħu jaffettwaw l-awtorizzazzjoni lill-awtoritajiet doganali kompetenti; (ċ) tkun żgurata sorveljanza effiċjenti mid-dwana u l-arranġamenti amministrattivi li għandhom isiru mill-awtoritajiet doganali m'humiex sproporzjonati mal-ħtiġijiet ekonomiċi involuti; (d) isiru u jinżammu rekords xierqa; (e) tkun stabbilita sigurtà meta l-awtoritajiet doganali jidhrilhom li din hija meħtieġa. 2. Għall-applikazzjoni skond l-Artikolu 292(3), l-awtorizzazzjoni tingħata lill-persuni stabbiliti fit-territorju doganali tal-Komunità billi tintlaqa' d-dikjarazzjoni doganali, skond il-kondizzjonijiet l-oħra mniżżla fil-paragrafu 1. 3. L-awtorizzazzjoni għandha tinkludi l-ħwejjeġ li ġejjin, sakemm din l-informazzjoni ma titqiesx bħala li m'hijiex meħtieġa: (a) identifikazzjoni ta' min għandu f'idu l-awtorizzazzjoni; (b) fejn ikun meħtieġ min-Nomenklatura Magħquda jew mill-kodici TARIC, it-tip u d-deskrizzjoni ta' l-oġġetti u l-operazzjonijiet ta' l-użu finali u d-dispożizzjonijiet dwar ir-rati ta' produzzjoni; (ċ) il-modi u l-metodi ta' identifikazzjoni u ta' sorveljanza doganali; (d) il-perjodu li fih l-oġġetti għandhom jiġu assenjati għall-użu finali ordnat; (e) l-uffiċċji doganali fejn l-oġġetti jiġu dikjarati għaċ-ċirkolazzjoni libera u l-uffiċċji li jissorveljaw l-arranġamenti; (f) il-postijiet fejn l-oġġetti għandhom jiġu assenjati għall-użu finali ordnat; (g) is-sigurtà li għandha tiġi provduta, fejn hu xieraq; (h) il-perjodu tal-validità ta' l-awtorizzazzjoni; (i) fejn tapplika, il-possibbiltà li l-oġġetti jiġu trasferiti b'mod konformi ma' l-Artikolu 296(1); (j) fejn japplika, l-arranġamenti mħaffa biex jiġu trasferiti l-oġġetti skond l-Artikolu 296(2), it-tieni subparagrafu, u (3); (k) fejn japplika, il-proċeduri mħaffa awtorizzati b'mod konformi ma' l-Artikolu 76 tal-Kodiċi; (l) il-metodi ta' komunikazzjoni; 4. Mingħajr preġudizzju għall-Artikolu 294 l-awtorizzazzjoni għandha tibda sseħħ fid-data tal-ħruġ jew f'xi data oħra